Mabbuku aa Bakamboni ba Jehova kutumwa Aamawebbusaiti Aatazumizyidwe\nAMUBALE MU Afrikaans Albanian Altai Alur Amharic Amis Arabic Argentinean Sign Language Armenian Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Boulou Brazilian Sign Language Bulgarian Cakchiquel (Western) Catalan Cebuano Chichewa Chinese (Traditional) Chinese Cantonese (Simplified) Chinese Cantonese (Traditional) Chinese Mandarin (Simplified) Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Colombian Sign Language Croatian Czech Damara Dangme Danish Digor Douala Dutch Edo Efik English Esan Estonian Ewe Fijian Finnish Fon French Ga Garifuna Georgian German Greek Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Jula Kabiye Kabuverdianu Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mexican Sign Language Mingrelian Mixe (North Central) Mixtec (Guerrero) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Ponapean Portuguese Portuguese (Portugal) Punjabi Quechua (Ancash) Quechua (Bolivia) Romanian Russian Russian Sign Language Samoan Sango Sepedi Sepulana Serbian (Cyrillic) Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin South African Sign Language Spanish Spanish Sign Language Sranantongo Swahili Swahili (Congo) Swati Swedish Tagalog Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nIno nkaambo nzi ncocitazumizyidwe kutuma mabbuku aa Bakamboni ba Jehova aamawebbusaiti aatazumizyidwe?\nAkaambo kakuti tulaabila mabbuku eesu aamba zyamu Bbaibbele kakunyina kubbadelesya, bamwi balimvwa kuti kwaakkopa alimwi akwaatuma aamawebbusaiti aambi kulizumizyidwe. Pele, kucita boobo takweendelani amalailile aali mucibeela cakuti Nzyomweelede Kuzumina * kujatikizya mawebbusaiti eesu alimwi caleta mapenzi mapati. Kweelana ambokwaambidwe cakusalazya mucibeela eeco, kunyina uuzumizyidwe kutuma “zifwanikiso, mabbuku aa Intaneti, zizibisyo, nyimbo, zifwoto, mavidiyo, naa zibalo kuzwa awebbusaiti yesu a Intaneti (webbusaiti iili yoonse, file-sharing site, video-sharing site, naa Intaneti).” Ino nkaambo nzi mulawo uuli boobo ncouyandika?\nKunyina weelede kutuma mabbuku eesu alo aatazumizyidwe kulembululwa kumawebbusaiti aambi a Intaneti\nZyoonse izili aamawebbusaiti eesu tazyeelede kulembululwa. Basiluleyo alimwi abasikukazya bambi balasola kubelesya mabbuku eesu aamawebbusaiti aabo kutegwa boongelezye Bakamboni ba Jehova alimwi abamwi. Zintu zibikkilizyidwe mumawebbusaiti aayo zyakabambilwa kupa basikubala kudooneka. (Int. 26:4; Tus. 22:5) Bamwi babelesya makani kuzwa mumabbuku eesu naa cizibisyo cawebbusaiti yesu ya jw.org mukwaambilizya makwebo, naa kubikka aazintu nzyobayanda kusambala, alimwi amuma app aamutuncini twamumaanza. Kwiinda mukukwabilila milawo iikasya kulembulula alimwi acizibyo, tulijisi twaambo kweelana amulawo itukwabilila kuti kutabi kuzibelesya munzila iitali kabotu. (Tus. 27:12) Pele ikuti acaali twazumizya bantu, nobaba bakwesu, kutuma makani aali aawebbusaiti yesu aamawebbusaiti aambi, naa kubelesya cizibyo ca jw.org kusambala zintu, nkuta tazikonzyi kutugwasyilizya notusola kukasya basikukazya alimwi abasimakwebo.\nKulintenda ikukkopa mabbuku eesu kuzwa kumasena aambi muciindi ca jw.org. Jehova wakapa “muzike uusyomeka alimwi uucenjede” alikke, mukuli wakubamba cakulya cakumuuya. (Mt. 24:45) “Muzike” ooyu ubelesya buyo mawebbusaiti aazumizyidwe ikumwaya cakulya cakumuuya—www.jw.org, tv.jw.org, alimwi a wol.jw.org. Alimwi tujisi buyo ma app aamutuncini twamumaanza otatwe aazumizyidwe—JW Language®, JW Library®, alimwi a JW Library Sign Language®. Tulakonzya kusyoma kuti muzibelesyo eezyi kunyina kwaambilizya makwebo naa kusofwaazyigwa anyika ya Saatani. Ikuti kwabelesyegwa nzila zimbi kujana cakulya cakumuuya, cilalangilwa kuti cakacincwa naa kunyonganizyigwa.—Int. 18:26; 19:8.\nKuyungizya waawo, kutuma mabbuku eesu mumawebbusaiti aazumizya bantu kuti baambe nzyobayeeya kupa coolwe kuli basiluleyo alimwi abasikukazya bamwi ikumwaya twaambo tupa kuti mbunga ya Jehova italike kudoonekwa. Bakwesu bamwi boongelezyegwa amibandi yakukazyanzya a Intaneti, aboobo bapa kuti zina lya Jehova lisampaulwe. Intaneti taili nzila yeelela kuti muntu ‘uubombede moyo kalailila baabo bakazya.’ (2Tim. 2:23-25; 1Tim. 6:3-5) Alimwi kwajanwa kuti kwabambwa maakkaunti akubandikila a Intaneti aakubeja alimwi kwabambwa amawebbusaiti aajisi zina lyambunga, lya Kabunga Keendelezya, alimwi amazina aabantu bali muli nkako. Pele, kunyina uuzulilwa mu Kabunga Keendelezya uujisi webbusaiti yakwe mwini naa uujanika mumawebbusaiti aakubandikila a Intaneti.\nKutondezya bantu webbusaiti ya jw.org kugwasya kumwaya “makani mabotu.” (Mt. 24:14) Zibelesyo zili a Intaneti nzyotutambula kutegwa katubelesya mumulimo wesu zilabambululwa lyoonse. Tuyanda kuti boonse kabagwasyigwa anzizyo. Aboobo, kweelana amalailile aali mucibeela cakuti Nzyomweelede Kuzumina mbwaatondezya, mulakonzya kumutumina muntu umwi bbuku a e-mail naa kumutumina liinki isololela ku jw.org. Kwiinda mukutondezya bantu balaaluyandisisyo webbusaiti yesu iizumizyidwe, tubaswaanganya kubusena bwini ikuzwa cakulya cakumuuya, “muzike uusyomeka alimwi uucenjede.”\n^ munc. 1 Liinki iitola ku Nzyomweelede Kuzumina ilakonzya kujanwa apeeji lyamatalikilo a jw.org mpoili aansi, alimwi milawo iilembedwe ilabeleka kuzintu zyoonse iziliko amawebbusaiti eesu.


Ngazi Yamulindizi | May 2015\nAMUBALE MU Acholi Afrikaans Albanian Amharic Arabic Armenian Aymara Batak (Toba) Bengali Bicol Bislama Bulgarian Cambodian Catalan Cebuano Chichewa Chinese (Traditional) Chinese Mandarin (Simplified) Chitonga Chitonga (Malawi) Chitumbuka Chiyao Chokwe Cibemba Cinyanja Croatian Czech Dangme Danish Drehu Dutch Efik English Estonian Ewe Fijian Finnish French Ga Garifuna Georgian German Greek Guarani Gujarati Haitian Creole Hausa Hebrew Hiligaynon Hindi Hiri Motu Hmong (White) Hungarian Iban Igbo Iloko Indonesian Isoko Italian Japanese Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Krio Kwangali Kwanyama Lingala Lithuanian Luganda Lunda Luo Luvale Macedonian Malagasy Malayalam Mam Mambwe-Lungu Marathi Maya Mazatec (Huautla) Mixe (North Central) Moore Myanmar Nahuatl (Central) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Norwegian Nyaneka Nzema Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ayacucho) Quechua (Bolivia) Quichua (Imbabura) Rarotongan Romanian Runyankore Russian Sango Sepedi Serbian (Cyrillic) Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tamil Tatar Telugu Thai Tigrinya Tiv Tlapanec Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Venda Vietnamese Wallisian Waray-Waray Wayuunaiki Xhosa Yoruba Zande Zapotec (Isthmus) Zulu\nSena Leza uyoobalekela bantu kuti bazumanane kudyaaminina akunyonganya bantunyina? Peepe, kweelana ambotwabandika kale, uyoobweza ntaamu yakumanizya mause akudyaaminina zyalo izyatola ciindi cilamfwu kapati. Mulengi wabantu alimwi anyika uyanda kuti muzyibe kuti ciindi cakwe cakubweza ntaamu cilaafwaafwi. Ino waayubununa buti makani aaya aayandika kapati?\nAmuyeeye kujatikizya cikozyanyo eeci: Ikuti kamuunka kubusena bumwi amootokala, ambweni mulakonzya kusaanguna kulanga-langa a Intaneti, mumamaapu alimwi amumabbuku aatondezya mbokweendwa kutegwa mukasike kubusena ooko. Mpoonya nomuyaabweenda, mwatalika kubona zitondezyo zyeendelana awaawo mpomulanga izitondezya nkomuya, mulakonzya kusyoma kuti mulaafwaafwi kusika nkomuya. Mbubwenya buyo, Leza watupa Jwi lyakwe lyalo litwaambila zintu zicitika munyika. Notubona zintu zyaambidwe mu Bbaibbele kazicitika, tulasinizya kuti tukkede muciindi icisololela kumamanino.\nIbbaibbele lyaamba kuti zintu zicitika munyika ziyoosika aciindi mpozikatazya, calo ciyoosololela kumamanino. Aciindi eeco kuyoocitika zintu zisiyene-siyene nyika yoonse mbwiizulwa alimwi abukkale butanacitikide kuzwa ciindi nyika noyakalengwa. Amubone zitondezyo zimwi izyaambidwe mu Jwi lya Leza.\n1. MANYONGWE MUNYIKA YOONSE Businsimi bulembedwe mubbuku lya Matayo caandaano 24 bulaamba zintu izyakali kuyoocitika anyika kazili zitondezyo. Zintu eezyo zyakali kuyooba citondezyo “camamanino aabweende bwazintu” alimwi zyakali kuyoosololela kuciindi ‘mamanino naayoosika.’ (Tupango 3, 14) Zitondezyo eezyi zibikkilizya nkondo zipati-pati, nzala, mizuzumo yanyika mumasena aaindene-indene, kuvwula kwabubi, kumana kwaluyando, alimwi alweeno lwabasololi bazikombelo kutegwa bacenge bantu. (Tupango 6-26) Bwini mbwakuti, zintu eezyi zyali kucitika kwamyaka minji. Nokuba boobo, mamanino mbwaayaabuswena afwaafwi, zyoonse ziyoocitika muciindi nciconya. Mpoonya alimwi ziyoocitika antoomwe azitondezyo zimbi zyakucenjezya zyotatwe eezyi zitobela.\n2. MICITO YABANTU Bbaibbele lyaamba kuti “mazuba aamamanino”—nkokuti ciindi icisololela kumamanino—aayoozyibwa kwiinda mumicito yabantu iitali kabotu. Tubala kuti: “Bantu bayooba basikuliyanda, bayandisya mali, basikulidunda, basikulisumpula, basikusampaula, batamvwidi bazyali, batalumbi, batasyomeki, batajisi luyando lwakuzyalwa andulo, batanyoneki, basikubejelezya, batalilesyi, bakali, batayandi bubotu, basikwaaba bamwi, batalaiki, basikulitukumuna, bayandisya zyakulikondelezya kwiinda kuyandisya Leza.” (2 Timoteyo 3:1-4) Masimpe, cilengwa cakutalemeka bantu cakatalika kaindi, pele “kumazuba aamamanino” aano cilengwa eeci caindila kapati cakuti cileelela kwaambwa kuti “ziindi zikatazya ncobeni.” Sena andinywe mulabubona bukkale oobu bubyaabi mubantu?\n3. KUNYONYOONWA KWANYIKA Bbaibbele lyaamba kuti Leza ‘uyoobanyonyoona aabo ibanyonyoona nyika.’ (Ciyubunuzyo 11:18) Ino muunzila nzi bantu mobainyonyoona nyika? Ciindi ncaakali kupona Nowa acalo cilaambwa munzila njiyonya eeyi: “Nyika yakabija mumeso aa Leza mwini-mwini alimwi nyika yakazula bubi. Masimpe, Leza wakalanga anyika alimwi wakabona kuti yabija.” Aboobo mboobu Leza mbwaakaamba kujatikizya bantu abaya babi: “Ndilabanyonyoona.” (Matalikilo 6:11-13) Sena mulabubona bumboni bunji bwakuti nyika iyaabuzula bubi? Kuyungizya waawo, bantu basika aciimo cibyaabi cakuti: Balakonzya kwiinyonyoona nyika kwiinda mukunyonyoona bantu boonse bakkede alinjiyo. Balijisi zilwanyo zikali zijaya. Alimwi nyika ili mukunyonyoonwa munzila aimbi. Izintu zipa kuti buumi buzumanane kuba anyika—mbuli muya ngotuyoya, banyama, zisamu, alimwi alwaanje—zili mukunyonyoonwa akaambo kamicito yabantu.\nAmulibuzye kuti, ‘Mumyaka iinda ku 100 yainda, sena bantu bakalijisi nguzu zyakukonzya kulinyonyoona lwabo beni?’ Pele lino bantu babelesya nguzu eezyo ikupanga zilwanyo zijaya alimwi akunyonyoona busena bwakukkala. Kuboneka kuti ikuyaambele muzintu zyakupanga-panga kupa bantu kutabona mapenzi aaboola kumbele akaambo kazintu nzyobacita. Nokuba boobo, muntu talinguwe iweelede kusala mboiyooba nyika kumbele. Zilenge zyoonse nozitananyonyweedwa limwi anyika, Leza uyoobweza ntaamu yakunyonyoona baabo ibanyonyoona nyika. Aaya ngamakanze aakwe!\n4. MULIMO WAKUKAMBAUKA NYIKA YOONSE Kwakaambilwa limwi kuti cibeela acimbi cacitondezyo camamanino ncakuti kuyooba mulimo mupati uuyoocitwa: “Makani mabotu aa Bwami aaya ayookambaukwa munyika yoonse kuti bukabe bumboni kumasi oonse, mpoonya mamanino ayoosika.” (Matayo 24:14) Mulimo wakukambauka ooyu wakali kuyakwiindana kapati akukambauka ikwali kucitwa muzikombelo zinji kwamyaka iili mbwiibede. Kumazuba aamamanino, mulumbe uugaminide wakali kuyookambaukwa, nkokuti “makani mabotu aa Bwami.” Sena kuli nkamu yabukombi njomuzyi iibikkila kapati maano kwaambilizya mulumbe ooyu? Alimwi nokuba kuti bamwi baboneka kuti balaukambauka mulumbe ooyu, sena bantu aabo nkakamu kakubusena bomwe buyo, naa sena balakambauka makani mabotu aabwami aaya “munyika yoonse kuti bukabe bumboni kumasi oonse”?\nBantu banji munyika yoonse baluujisi kukambauka Bwami bwa Leza mumyaambo minji.\nWebbusaiti ya www.jw.org ilabikkila maano kapati ‘kumakani mabotu aa Bwami aaya.’ Webbusaiti eeyi ilatondezya mabbuku aamba kujatikizya mulumbe ooyu mumyaambo iinda ku 700. Sena kuli nzila azimbi zibelesyegwa kumwaya makani mabotu aa Bwami munyika yoonse munzila iili boobu? Kaindi Intaneti kaitanatalika kubelesyegwa, Bakamboni ba Jehova bakalizyibidwe akaambo kakubeleka canguzu kukambauka makani mabotu aa Bwami bwa Leza. Kuzwa mumwaka wa 1939, civwumbyo camagazini imwi aimwi ya Ngazi Yamulindizi yakalembedwe mabala aakuti “Yaambilizya Bwami bwa Jehova.” Bbuku limwi ilyaamba kujatikizya zikombelo lyakaamba kuti mulimo wakukambauka wa Bakamboni ba Jehova “ulisakene kapati cakuti taukonzyi kweelanisyigwa pe.” Bukambausi oobu bukankaizya makani mabotu aakuti ino-ino “mamanino ayoosika” ciindi Bwami bwa Leza bwaakubweza ntaamu.\nCIINDI CIKATAZYA KAPATI\nSena zitondezyo zyoonse zyone zyamu Bbaibbele izyaambwa mucibalo eeci, mulazibona caantangalala mubuumi bwanu? Kwamyaka iinda ku 100, magazini eeyi yali kwaamba zicitika munyika kuli basikubala kutegwa balibonene kuti mamanino alaafwaafwi ncobeni. Nokuba boobo, basikukazya bamwi tabasyomi, baamba kuti twaambo tupegwa alimwi amyeelwe yaambwa nzyakuyeeyela buyo alimwi zilakonzya kupilinganizyigwa. Alimwi baamba kuti mbwaanga kubandisyanya nyika yoonse kwayaambele kapati, zintu ziboneka mbuli kuti ziyaabwiindila kubija. Nokuba boobo, kuli bumboni buzwide bwakuti tuli muciindi cakumamanino.\nBasyaazibwene bamwi bayeeya kuti tuyaabuswena kukucinca kwazintu kupati munyika eeyi. Mucikozyanyo, mu 2014 kabunga ka Science and Security Board of the Bulletin of the Atomic Scientists kakacenjezya ba United Nations Security Council kujatikizya ntenda zipati zilangilwa kucitikila bantu. Basayaansi aaba bakaamba kuti: “Kwiinda mukuzilanga-langa kabotu ntenda eezyo, citupa kwaamba kuti ntenda ziboola akaambo kazintu zyakupanga-panga nkozicili.” Bantu banji basinizya ncobeni kuti twasika aciindi cikatazya kapati. Basikumwaya magazini eeyi alimwi abunji bwabasikubala tabadooneki kuti eeci ciindi, nciindi camazuba aakumamanino ncobeni alimwi akuti mamanino alaafwaafwi. Pele muciindi cakuyoowa zintu ziboola kumbele, mulakonzya kukkomana kuzyiba ciyoocitika. Nkaambo nzi ncocili boobo? Nkaambo mulakonzya kuyoofwutuka aakusika mamanino!\nSENA MBASINSIMI BABUZUBA BWALUBETA LWA LEZA?\nBakamboni ba Jehova tabali basinsimi babuzuba bwalubeta lwa Leza. Bali kukambauka makani mabotu aamba zyakumbele kwamyaka iinda ku 100. Mucikozyanyo, makani amwi aamuswaangano wabo wacooko wamu 1958, aakajisi mutwe wakuti: “Bwami bwa Leza Bulalela—Sena Mamanino Aanyika Alaafwaafwi?” akapandulula kuti “Bwami bwa Leza, tabukabooleli kunyonyoona nyika eeyi, pele buyooboolela kunyonyoona nyika ya Saatani. Bwami bwa Leza tabukabooleli kuumpa nyika eeyi pe, pele buyoopa kuti luyando lwa Leza lucitwe aano anyika mbubonya mbuli kujulu. Akaambo kaceeci, cileelela kuti nyika ikwabililwe mbwaanga Leza ngowakailenga; alimwi Leza uyakwiikwabilila kutegwa izumanane kubako mane kukabe kutamani.”\nMAKANI AAYEEME AMUTWE UULI ACIVWUMBYO “Mamanino”—Ino Aamba Nzi?\nMAKANI AAYEEME AMUTWE UULI ACIVWUMBYO Sena Mamanino Alaafwaafwi?\nMAKANI AAYEEME AMUTWE UULI ACIVWUMBYO Bantu Banji Bayoofwutuka—Andinywe Mulakonzya Kufwutuka\nIBBAIBBELE LILAKONZYA KUBACINCA BANTU Ndakaiya Kuti Jehova Ulaaluse Alimwi Ulalekelela\nAMWIIYE LUSYOMO LWABO “Sena Mebo Ndili Mubusena bwa Leza?”\nMabala Amusale naa muyanda kukkopa zyakamwaigwa izyakalekkoodwa NGAZI YAMULINDIZI May 2015 | Sena Mamanino Alaafwaafwi?\nMay 2015 | Sena Mamanino Alaafwaafwi?\nNGAZI YAMULINDIZI May 2015 | Sena Mamanino Alaafwaafwi?


Ziloto zyaFaro Zyapandululwa | Zyiiyo Zyabana Zizwa muBbayibbele\nChiindi Josefa kachili muntolongo, mwaami wakuEgepita Faro, wakalota ziloto zyakakachila bantu kuzipandulula. Umwi mubelesi waFaro wakamubuzya kuti Josefa ulakonzya kumupandulwida nchizyaamba. Kuzwa waawo, Faro wakalayilila kuti Josefa ayitwe.\nFaro wakabuzya Josefa kuti: ‘Ulakonzya na kupandulula nzindalota?’ Josefa wakabuzya Faro kuti: ‘MuEgepita munooli chakulya chiingi kwaminyaka iili 7 pesi kwaminyaka iili 7 iitobela, kuzooba nzala. Nkinkaako, sala muntu ulaabusongo utayobolole zilyo kuchitila kuti bantu bako batafwi anzala.’ Faro wakasandula kati: ‘Ndasala nduwe! Uyooba wachibili mubweendelezi muEgepita!’ Niinzi chakapa kuti Josefa akonzye kupandulula ziloto zyaFaro? Nkaambo Josefa wakagwasigwa aJehova.\nKwaminyaka iili 7 yakatobela, Josefa wakabungika zilyo. Mpawo kwakazooba nzala munyika yoonse mbuli mbakaambide Josefa. Bantu bazwa kumasena asiyene-siyene bakali kusika kuli Josefa kuzowula zilyo. Jakkobo wisi waJosefa, wakamvwa kuti kuEgepita kuli zilyo, nkinkaako, wakatuma bana bakwe bali 10 kuti bakawule zilyo.\nBana baJakkobo bakiinka kuli Josefa, mpawo Josefa wakafwambaana kubaziba. Pesi bakulana bakwe teebakaziba pe kuti nguJosefa. Bakamukotamina mbuli mbaakalotede kachili muniini. Josefa wakali kuyanda kuziba kuti bakulana bakwe bakachili alunya na. Nkinkaako, wakababuzya kuti: ‘Muli basikulanga-langa nyika. Muza kulanga nyika yesu mbuyibeede.’ Bakati: ‘Peepe! Tuzyedwe katuli 12 alimwi tuzwa kuKkenani. Umwi mwanike wesu wakafwa alimwi muniini wakasyala andeende.’ Josefa wakababuzya kuti: ‘Amukeete mwanike wanu nkukuti ndimusyome.’ Nkinkaako, bakabweeda kulimbabo.\nNizyakamana zilyo zyabo, Jakkobo wakabatuma lubo bana bakwe kuti bakasunze kuEgepita. Kulweendo oolu, bakiinka aBbenjamini mwanike wabo. Josefa wakasunka bakulana bakwe kwiinda mukusisa nkomesi yakwe yansiliva musaka lyaBbenjamini lyazilyo mpawo wakababuzya kuti biibba. Babelesi baJosefa nibakiijana musaka lyaBbenjamini bakulana bakwe bakayoowa. Bakakumbila kuti Josefa asubule mbabo kutali Bbenjamini.\nChiindi eechi Josefa wakaziba kuti bakulana bakwe bakali bachincha. Josefa takachili kukonzya pe kuumuna. Wakalila akwaamba kuti: ‘Ndime Josefa mwanike wanu. Ndeende uchipona na?’ Bakulana bakwe bakagamba loko. Wakababuzya kuti: ‘Mutalikataazyi akaambo kazintu nzimwakandichitila. Leza nguwe wakandituma kuchitila kuti nzomufutule. Amufwambaane mukamweete okuno ndeende.’\nBakabweeda kulimbabo akubuzya wisi makani aaya mabotu, mpawo wisi bakamweeta kuEgepita. Josefa wakazoobonana lubo awisi kakwiindide minyaka miingi loko.\n“Mwatalekelela bantu milandu yabo, alakwe Usowanu takooyoomulekelela milandu yanu pe.”—Matayo 6:15\nMibuzyo: Jehova wakamugwasya biyeni Josefa? Josefa wakatondeezya biyeni kuti wakabalekelela bakulana bakwe?\nMatalikilo 40:1–45:28; 46:1-7, 26-34; Intembauzyo 105:17-19; Incito 7:9-15


Aabo Babambulula Caalubila Print\nAabo Babambulula Caalubila\nMulawo wabulemu ncimbonimboni ca ciimo cokwa Yahuwah. Uyubununa mbwalimvwa mumoyo, mizzeezo Yakwe mbwiisalala, akusetekana akubaa luyando. Mulawo ookwa Yahuwah, mbweenya mbuli cuuno cakwe, unooliko lyoonse kukabe kutamani, kunyina nuutikabikkwe kumbali nokuba kupindulwa.\nSaatani wakasolwe bantu banjaanji kuti basotoke mulawo ookwa Yahuwah kabatakubwene nokuba kuti kabasendekezya kuti lufu lwa Yahushua aciciingano lwakazimaanya mulawo ooyo.\nMoyo ookwa Yahuwah mupati uuzwide luyando ucilangila bana Bakwe bakeeenwa. Muluzyalo Lwakwe, Walo wakabatumina kucenjezya bambungano ya ekklesia ya musela wamamanino. Ooku kucenjezya kuli mumulumbe wa Laodicea:\nKaambo keni ncotubelesyela bbala lya Ekklesia kutali lyakuti cikombelo eelyo notwaamba basyomeka bokwa Yahuwah munkamu ya WLC, nkaambo kakuti, ibbala lya “cikombelo” talisanduludwe cabululeme mbuli mbulyaali kwaamba kutaanguna muci Giliki, “Ekklesia.” Mucizuminano Cipya, Ekklesia caamba baabo Baitidwe Kuzwida Anze. Ibbala lya “cikombelo,” eelyo likulwaizya kwaamba nkamu, aboobo, nkusandulula kutaluleme ooko kwatakeelede kubelesyegwa pe. Bana Kristu mbambabo ncobeni Baitidwe Kuzwida Anze. Basikwiiya bamasimpe beni bokwa Yahushua mbaba Itidwe Kuzwida Anze lya zikombelo abupaizi buwide bwamu Bbabbuloni. Eelyo lwiito lwakutija Bbabbuloni nolumvwugwa, kunyina uceelede kupiluka kuzikombelo zyaku Bbabbuloni amisyobo yabupaizi bwawo\n“Alimwi mungele wa ekklesia waku Laodicea, ngaaya makani ngotimulembele aamba yooyo uuli ngo Ameni, kamboni uusyomeka, wakasimpe. Ngomatalikilo aazintu Leza nzyaakalenga. Ulati, ndilizi milimo ya ko mboyibede, totontoli alimwi topyi. Nicabota kuti nooli kutontola naa kupya. Aboobo mukuti ukasaala buyo, ndakuswiidila ansi. Tee kayi waamba kuti, Ndiliv'wubide, ndijisi lubono lunji-lunji, taakwe cintu ncendibula.' Pele tozi kuti ulipengede uleetezya, uli mucete, uli moofu, alimwi uli cintanda. (Ciyubunuzyo 3:14-17)\nEkklesia wamusela wamamanino ulilelekedwe amumuni mupati. Aboobo, bantu ba ekklesia balalidunda kuti kunyina mumuni uuyungizya waawo weelede kupegwa – balo balyaamba kuti balizyi kale zyoonse!\nPele Julu libwene zintu munzila yiindene. Yahuwah ulibwene zintu nzyobalubizya zinjaanji aziyanza zigagambide kukomba mituni, eezyo bantu Bakwe nzyobacilamatide. Musamu wa Julu wakusilisya baabo bali muciimo ca Laodicea , lyoonse ujanwa mu Mufutuli:\nLino ncekulailila ncakuti uule ngolida kulindime yakasalazyigwa amulilo kutegwa ube muvwubi mwini-mwini. Alimwi uule azisani zituba zyakuti usame kuti usise cintanda cako, ujazya bweeme. Uule amusamu wameso kuti ukonzye kubona kabotu. Aabo mbenjanda ndabakalalila akubasubula. Aboobo sungwaala kapati kuti weempe. (Ciyubunuzyo 3:18-19)\nNkaambo kakuti kulisumpula mumoza antoomwe akoofwaala mumoza nceciimo citondezya musela wamamanino wa ekklesia, bantu boonse bayanda kufutulwa beelede kutambula mulumbe wa Kamboni Uusyomeka kwiinda mulusyomo, kuti ooyo mulumbe waambilizya mbabo kubagaminina – nokuba kuti balibwene aanga bali masimpe, baleempedwe alimwi balalibombya.\nNdilyeelyo buyo ooyu mulumbe nuuzuminwa kwiinda mulusyomo, Musilisi Mupati natalika kubasilika. Walo ubapa golide yakasalazyigwa mumulilo, eeyo yiiminina lusyomo aluyando. Walo ulabavwumba mantaanda aabo abululami Bwakwe, akubabikka musamu wabulemu mumeso aabo aakoofwaala nkaambo ka zilubide amanjezyeezya.\nLino kabalangila zintu mumeso aamoza, muntu uusyoma weempedwe akulibombya, kuleka buyo kuti abone ciimo cakwe mbocibede bwini, pele ulabona mbuuli mupati akusetekana mulawo ookwa Yahuwah. “Ndabona kuti zintu zyoonse zibotu zilaamagolelo, milawo yako inyina magolelo pe.\nNduuyandisya kapati mulawo wako, buzuba boonse ngwetelaika.” (Intembauzyo 119:96, 97, KJV)\nMupailo wamuntu uusyoma ngwakuti: “Vwumbula meso aangu, kutegwa ndibone zintu zigambya zili mumulawo wako.”(Intembauzyo 119:18)\nEelyo mizeezo yamuntu niimunikwa akutalika kumvwisyisya mulawo ookwa Yahuwah, ooyo muntu ulasolwedwa kubona kuti mulawo unooliko kubantu boonse kukabe kutamani. Tiiwakagagailwa aciiciingano, nokuba “kumwaigwa” nkaambo ka lufu lwa Yahushua.\nMangwalo ayubununa kuti munsaa Kuboola Kwabili, Yahuwah uyokwiimikizya nkamu yiindene yabantu, eeyo kwiinda mulusyomo alweengelelo lwa Mufutuli, bayoopegwa nguzu zyakubamba mulawo ookwa Yahuwah akuulondola. Eeyo ninkamu yabantu bali 144,000. IBbaibbele lipandulula nkamu yamusela wamamanino eeyi kuti “Mbaabba babamba milawo yokwa Yahuwah akulondola lusyomo lwa Yahushua.” (Bala Ciyubunuzyo 14:12.)\nMasimpe kuti eeyi nkamu ilaandeene akataa bantu nkaambo babamba milawo yokwa Yahuwah, eeco caambilizya kuti baliimpene kuzwa kuli baabo batabambi milawo. Mbuli mbobali nkamu yabantu ntaanzi anyika aabo bakalyaaba cakumaninina kuli Yahuwah, balo bazumizya Mufutuli kuti apene buumi Bwakwe kwiinda mumaumi ngobapona, nkako bapandululwa boobu:\n“Aaba mbabantu bakalijata batakalisofwaazya abakaintu, balasalala mumyoyo. Balatobela Mwanaa mbelele kufumbwa nkwaya. Aaba bakanununwa akati kabantu kuti babe mbabataanzi kupegwa kuli Yahuwah a Mwanaa mbelele. Aaba taakwe ciindi ncibakabejede. Aboobo tabajisi mulandu pe”kunembo lya cuuno cokwa [Yahuwah].” (Ciyubunuzyo 14:4, 5, NKJV)\nBanu bali 144,000 bapona maumi aabo muli Yahushua, a Walo muli mbabo. Mbweenya Mufutuli mbwaakabamba mulawo woonse wabulemu akuulondola, abalo mbobacita, nkaambo Walo nguupona MULI mbabo.\n“Muntu woonse ulaa bulangizi muli Messaih ulalisalazya, mbweenya awalo Messiah mbwasalala. Kufumbwa uusotoka mulawo ubaa mulandu wakubula mulawo, nkaambo cinyonyoono nkubula mulawo. Mulizi kuti Messiah wakaboola kuti azoogwisye zinyonyoono, alimwi mulinguwe tamukwe cibi pe. Aboobo ooyo uukkalilila muli Nguwe takkalilili muzinyonyoono. Kufumbwa uukkalilila muzinyonyoono tanamubwene nikuba kumuziba pe. (1 Johane 3:3-6)\nMulawo wabulemu ujatikizya zinjaanji kwiinda buyo Milawo iili 10, eeyo yakaambilizyigwa mubulemu ku Mulundu wa Sinai. Ujatikizya mulawo wa milazyo, ooyo uupandulula zinjaanji zyeelede kubambwa mu Milawo iili 10.\nMulawo wabulemu mulawo uutamani alimwi uuliko lyoonse. Unokwiimvwi lyoonse. “Kufumbwa r [Elohimu] ncacita, cinooliko lyoonse alyoonse. Kunyina cikonzya kuyungizyigwa atalaa ncico, alimwi kunyina cikonzya kugwisyigwa kuli ncico.” (Mukambausi 3:14, NKJV)\nKunyina ceelede kusanganyigwa ku mulawo ookwa Yahuwah alimwi kunyina ceelede kugwisyigwa akwaamba kuti cakamwaigwa pe. Mangwalo alisinizyide kulailila kuti: “Webo toyeledekuyungizya atalaa jwi eelyo Ime ndeekakulailila, alimwi webo toyelede kucesya akugwisyila kujwi eelyo, weelede kubamba milawo yokwa [Yahuwah Elohimu wako] eeyo Ime njeekakulailila.” (Ciibalusyo 4:2, KJV)\nBali 144,000 bajokolosya mulawo wabulemu woonse, kusanganya amilazyo yeelede kutobelwa mukubamba mulawo, eeyo iilailila kubamba mapobwe aakukomba mumwaka, aayo aayitwa kuti “Mapobwe ookwa Yahuwah” mu Bbaibbele. Aaya mapobwe, aalembedwe mu BaLevi 23, ayelede kuba malailile “lyoonse alyoonse mumakkalilo eenu amumisela yenu yoonse.” (Bala BaLevi 23:14, 21, 31,a 41.)\nOoyu mulimo wabantu bali 144,000, wakubambulula akujokolosya mulawo ookwa Yahuwah woonse wakaambilizyigwa mu Mangwalo alimwi ujaikizya makani aakukomba:\nBantu bako bayooyakulula matongo aakale-kale, basikubukulusya bwaanda mbabayoobukulusya ntalisyo zyamazyalani aakale zyakooledwe, basikubukulusya maanda aakawa atuzila twawo.\nMwami Yahuwah ulati, “Kuti naa mwabubamba buzuba bwa Nsabata, akuleka kucita nzyomuyanda mubuzuba oobu, kuti naa mwabucita mbuli buzuba bupati bulemenede ku Mwami Yahuwah, cakuti kamuteendi nyendo akutacita mbuli mbomuyanda akwiide kukanana zyabuyo, muyootangala mu Mwami Yahuwah ndiyoomucita kuti mukalemekwe munyika, eelyo muyoolikkalila munyika eeyo njindakapa sikale wanu Jakobo kuti ibe lukono lwakwe, 'Mebo lwangu nde Mwami Yahuwah ndime ndaamba. (Izaya 58:12-14)\nMulawo wabulemu ulailila kubamba mapobwe ookwa Yahuwah, antoomwe a Nsabata zyamvwiki amvwiki. Mbweenya mbuli Elijah a Johane Mubbapatizi aabo bakali kumbelaa bali 144,000, abalo bapa bulemu kuli Yahuwah kwiinda mukubamba mulawo Wakwe akoompolweda bantunyina bamwi kuti beempwe akujokela kukukomba Yahuwah munzila iiluleme mumazuba Aakwe aasetekene.\nCizuminano Cakale cigozya makani aacishinshimi cabaabo babeleka mulimo wakoompolweda bantu kuti beempwe kaindi kkasyoono munsaa Kuboola Kwabili kwa Yahushua.\nAmubone, ndiyootuma mutumwa wangu, ooyo uuyoondibambila nzila. Eelyo cakufwambaana Mwami Yahuwah ngomuyandaula uyooboola kuŋanda eeyi, mutumwa wakaambwa mucizuminano, ooyo ngomusukamina uyooboola, mbwaamba Mwami Yahuwah Singuzuzyoonse. Kamuyeeya mulawo wa Mozesi mubelesi wangu, amalailile aamilawo njindakamupa kucilundu ca Holebu kuti ailailile Baisilayeli boonse.\nAmubone, ndiyoomutumina Elija musinsimi buzuba bupati bukankamya bwa Mwami Yahuwah kabutanasika. (Malakayi 3:1, 4:4, 5)\nMasimpe aakuti aaya malailile apedwe muntu woonse kuti ayibaluke “mulawo wa Mozesi”, alisalazyidwe mubumboni bwakalubigwa. Pele aayo masimpe taalekeli buyo waawo. Kusinizya kuya kumbele kusanganya amilazyo iipandulula mulawo woonse ayalo.\nKujokolosya kukomba kwabulemu mumazuba aaKulyookezya kusetekene aa Kujulu aasetekene woonse ncimwi akataa zitondezyo zyakuti mamanino aanyika asika.\nBali 144,000 bayoobamba mapobwe ookwa Yahuwah, nkaambo balo mbantu babamba mulawo, kutali basotoka mulawo. Mulawo ookwa Yahuwah baluuyandisya, aboobo bapa bulemu ku Mulengi wabo kwiinda mukutobela caluyando malailile Aakwe.\nOoyo wamba kuti Ime ndilimuzyi ” pele katabambi milawo Yakwe, mubeji, alimwi kunyina kasimpe muli nguwe pe. (1 Johane 2:4)\nMusunko wini wakuba siciiya ngwakuti muntu ulateelela naa tateeleli.\nKwiinda muli ceeci tulizyi kuti tulabayanda bana ba [Yahuwah], eelyo notuyanda [Yahuwah] akubamba milawo Yakwe. Nkaambo oolu ndoluyando lwa [Yahuwah], kuti tubambe milawo Yakwe. (1 Johane 5:2, 3)\nBsalali bali 144,000, balitolaansi alimwi beempedwe kuzwa mumusena wamamanino, banoobamba milawo yokwa Yahuwah yoonse. Balo balamuyanda kapati nkaambo abalo bakalekelelwa zinjaanji alimwi luyando lwabo lulitondezyedwe mukulyaaba cakumaninina kumuteelela mubukkwene, kakwiina kubikkila maanu cinga cabacitikila.\nBulumbu buteezyekwi bulindila baabo bayandaula Kamboni Wamasimpe kuti abasilike kuzwa ku ciimo cabu Laodicea akuswaangana antoomwe a Julu mukujokolosya bulemu ku mulawo ookwa Yahuwah: “Kuli yooyo uuzunda, Ime njoomuzumizya kuti akakkale Andime acuuno Cangu, mbweenya mbuli Ndime mbweekakkala a Taata Wangu acuuno Cakwe.” (Ciyubunuzyo 3:21)\nMulumbe waa Kamboni Uusyomeka ucoompolola akucenjezya bantu boonse kuti beempwe. Kosala kusyoma kuti Mufutuli ulizyi ciimo camoyo wako kwiinda nduwe omwini. Kolyaaba kuli Nguwe. Koba cilengwa leza cipya kwiinda mulweengelelo Lwakwe.\nKoba yooyo Uubambulula Caalubila, Uujokolosya nzila Zyakukkalilla. Ayebo, ulakonzya kukoma mbweenya mbuli Yahushua akukkala Anguwe acuuno Cakwe.\nZibalo azipekupeku zyeendelana acibalo eeci:\nMapobwe ookwa Yahuwah: Aceelede Kubambwa Lyoonse\nNinzi Caakankaminwa Aciciingano Kumvwisyisya Bakolose2 (Cipekupeku)\nKusekelela Mapobwe Aaciindi ca malubaluba


Kulonga 25 | Bbaibbele lili a Intaneti | Bbaibbele lya Busanduluzi Bwanyika Mpya\nIzyakusanga zyatente lyakubunganina (1-9)\nBbokesi lya Cizuminano (10-22)\nCibikkilo camalambe (31-40)\n25 Mpoonya Jehova wakaambila Musa kuti: 2 “Kobaambila bana Israyeli kuti bandipe zyakusanga; mweelede kundiletela cakusanga kuzwa kumuntu uuli woonse iwakulwaizyigwa amoyo wakwe kundipa.+ 3 Nzyeezyi zyakusanga nzyomweelede kutambula kuzwa kulimbabo: ngolida,+ nsiliva,+ mukuba,+ 4 ntali yamubala wajulu, boya bwambelele bwamubala wacisombo, milembo iisalala pyu, amilembo mibotu myuuba-uba, boya bwampongo, 5 zikutu zyabagutu izyakanyikwa mumusila uusalala, zikutu ziteteete,* mapulanga aamuunga,+ 6 mafwuta aamumalambe,+ mafwuta aamabbona aakupangisya mafwuta aakunanika+ alimwi atununkilizyo,+ 7 amabwe aaonikisi alimwi amabwe aamwi aayelede kubikkwa kukabaki*+ kabupaizi akukasani kakwe kaacamba.+ 8 Beelede kundipangila tente lyakukombela, eelyo ndiyookkala akati kabo.+ 9 Mweelede kupanga tente lyakukombela azibelesyo zyamumo, libe mbubonya mbuli mbonditiikutondezye.+ 10 “Beelede kupanga bbokesi kubelesya cisamu camuunga, tukokola* tobilo acisela mubulamfwu akakokola komwe acisela mubwamba alimwi akakokola komwe acisela kuya mujulu.+ 11 Mpoonya ukalizilulule angolida iisalalisya.+ Ukalizilulule mukati akunze alimwi weelede kupanga moombe wangolida kuzinguluka mulomo wabbokesi.+ 12 Upange ninga zyangolida zyone akuzibikka atala aamaulu aandilyo, ninga zyobilo kulubazu lumwi lwabbokesi aninga zyobilo kulubazu lumbi. 13 Alimwi upange minkulwa yacisamu camuunga akwiizilulula angolida.+ 14 Ukanjizye minkulwa muninga zili mumbali aa Bbokesi kutegwa ibe zijatizyo nomunyamuna Bbokesi. 15 Minkulwa eeyi yeelede kuti kiikkede muninga zya Bbokesi; tayeelede kugwisyigwa pe.+ 16 Uyoobubikka mu Bbokesi Bumboni oobo mbondiyookupa.+ 17 “Upange civwunisyo cangolida iisalalisya, cibe tukokola tobilo acisela mubulamfwu akakokola komwe acisela mubwamba.+ 18 Weelede kupanga bakerubi bobilo bangolida; ubapange kubelesya nsando akubabikka aumwi kumamanino aacivwunisyo.+ 19 Upange bakerubi akubabikka aumwi kumamanino aamwi aacivwunisyo. 20 Bakerubi beelede kutandabika mababa aabo obilo atala, kabavwumbilide civwunisyo amababa aabo,+ alimwi beelede kuti kabalangene. Masyu aabakerubi ayelede kulanga acivwunisyo. 21 Uyoobikka civwunisyo+ atala aa Bbokesi, alimwi mu Bbokesi ukabikke Bumboni mbondiyookupa. 22 Ndiyoolitondezya kulinduwe akwaambaula anduwe atala aacivwunisyo.+ Kuzwa akati kabakerubi ibali atala aabbokesi lya Bumboni, ndiyookupa malailile oonse ngoyelede kupa bana Israyeli. 23 “Alimwi ukapange tebulu+ lyacisamu camuunga, lyeelede kuba tukokola tobilo mubulamfwu, kakokola komwe mubwamba akakokola komwe acisela kuya mujulu.+ 24 Uyoolizilulula angolida iisalalisya, akupanga moombe wangolida molili mumabali moonse. 25 Ukapange mubalo uuli aabwamba mbuli bwajanza* kuzinguluka tebulu akubikka moombe wangolida kuzinguluka mubalo. 26 Weelede kupanga ninga zyangolida zyone akuzibikka mumakkona one mumaulu aatebulu. 27 Ninga eezyo zyeelede kuti kazili afwaafwi amubalo kutegwa kamunjila minkulwa yakunyamuzya tebulu. 28 Weelede kupanga minkulwa kubelesya cisamu camuunga akwiizilulula angolida, kutegwa ibe zijatizyo nobanyamuna tebulu. 29 “Alimwi tebulu weelede kulipangila mitiba, nkapu, nongo amitiba yanindi yakubelesya kutila zituuzyo zinyugwa. Weelede kuzipanga angolida iisalalisya.+ 30 Alimwi weelede kunoobikka zinkwa zyacitondezyo atebulu kumbele lyangu ciindi coonse.+ 31 “Upange cibikkilo camalambe+ cangolida iisalalisya. Cibikkilo camalambe ceelede kupangwa kubelesya nsando. Tako lyaco, musemu waco uujisi mitabi, nkapu zyaco, tunkuli twaco amaluba-luba aaco, zyoonse zinoojatene.+ 32 Alimwi mitabi iili cisambomwe yeelede kuzwa mumbazu zyacibikkilo camalambe, mitabi yotatwe kulubazu lomwe alimwi aimwi yotatwe kulubazu lumwi. 33 Kumutabi umwi aumwi uuli kulubazu lomwe kube nkapu zyotatwe izipangidwe mbuli maluba-luba aa alumondi, atunkuli katuyaabunungana amaluba-luba, alimwi akumutabi umwi aumwi uuli kulubazu lumbi kube nkapu zyotatwe izipangidwe mbuli maluba-luba aa alumondi, atunkuli katuyaabunungana amaluba-luba. Oobu mbombubo mitabi iili cisambomwe mboyeelede kuba kuzwa kumusemu wacibikkilo camalambe. 34 Kumusemu wacibikkilo camalambe kube nkapu zyone izipangidwe mbuli maluba-luba aa alumondi, atunkuli katuyaabunungana amaluba-luba. 35 Kube kankuli komwe kunsi aamitabi yobilo iisaanguna kuzwa kumusemu wacibikkilo camalambe, alimwi kube kankuli komwe kunsi aamitabi yobilo iitobela, alimwi kube kankuli komwe kunsi aamitabi yobilo kumitabi iili cisambomwe iizwa kumusemu wacibikkilo camalambe. 36 Tunkuli, mitabi amusemu wacibikkilo camalambe, zyoonse zyeelede kuti kazipangidwe acibulo comwe cangolida iisalalisya, izipangidwe kubelesya nsando.+ 37 Ucipangile malambe aali ciloba, alimwi ciindi ayasyigwa ayelede kumunika kumbele lyaco.+ 38 Lumano atwakunyamwida mulilo twaco zyeelede kuba zyangolida iisalalisya.+ 39 Ukabelesye ngolida iisalalisya iilema talenta* lyomwe kupanga cibikkilo camalambe azibelesyo zyaco. 40 Ukabone kuti wazipanga kweelana acitondezyo ncowakatondezyegwa acilundu.+\n^ Ambweni zikutu zyabanyama bamumaanzi bategwa “seal” mu Chingisi. Bali mbuli bacibawe, pesi balo mbapati.\n^ Kabaki aaka ikakali mbuli apuloni kakajisi kasani kakumbele akakusyule. AmuboneMakani Aayungizyidwe B5.\n^ Kakokola komwe kakaleelene amasentimita aali 44.5. Amubone Makani Aayungizyidwe B14.\n^ Masentimita aatandila ku 7.4. Amubone Makani Aayungizyidwe B14.\n^ Talenta lyomwe lyakali kulema makkilogilamu aali 34.2. Amubone Makani Aayungizyidwe B14.


Kwaaba mitabi ya Bakamboni ba Jehova ku Madagascar alimwi aku Indonesia\nMUCIZYI umwi iwakajanika kupulogilamu yakwaaba mutabi ku Madagascar, yalo iyakacitwa mu Mujibelo, mu January 24, 2015 wakaamba kuti: “Ndakkomana kapati.” Walo alimwi abeenzu bamwi ibali 583 bakakkomana kapati kubona ŋanda mpya yakoona iijisi maluumu aali 19 kubikkilizya aŋanda yakulida iyakakomezyegwa alimwi ancikini iyakabambululwa. Kwakayakwa amaofesi ambi mapya aadipatimenti ya Mulimo, ya Accounting alimwi aya Local/Design Construction. Kuyungizya waawo, madipatimenti aa Audio/Video aa Mwaambo Wakutambaika akabambilwa masitudiyo mapya alimwi kwakatalisyigwa adipatimenti iilemba mabbuku aaboofwu iitegwa Braille Transcription Department. Beenzu nobakamana kuswiilila mbowakatalika mulimo wakukambauka mu Madagascar, bakakkomana kuswiilila makani aakwaaba mayake alo aakapegwa aba Mark Sanderson bamu Kabunga Keendelezya.\nŊanda mpya yakoona iijisi maluumu aali 19 kumutabi waku Madagascar\nMyoyo yabantu ba Jehova mu Jakarta ku Indonesia, yakakkala ciindi meenda aamvwula aakapayide naakaceya kakuceede buyo ciindi cisyoonto kuti pulogilamu yakwaaba mayake mapya aamutabi icitwe mu February 14, 2015. Mutabi lino uli aamudadaada omwe waŋanda yamaofesi ndamfwu iijisi midadaada iili 42 kuyamujulu alimwi amidadaada iili 12 muŋanda aimbi ndamfwu yakoona iili afwaafwi. Madipatimenti manji aa Bbeteli ali mumaanda aansaizi aali munsi-munsi. Ba Anthony Morris bamu Kabunga Keendelezya bakapa makani aakwaaba mayake, mpoonya buzuba bwakatobela bantu ibali 15,257 bakabungana kubbuwa lyakuumina bbola kutegwa baswiilile makani ngobakapa aakajisi mutwe wakuti: “Amuzumanane Kuliyumya Mumulimo Mubotu.” Pulogilamu yakamwaigwa aavidiyo kubantu bali 11,189 ibakajanika kumasena aambi aali 41, calo icakapa kuti ube muswaangano ikwakajanika bantu ba Jehova banji kapati mu Indonesia. Mukwesu Ronald Jacka, walo uuli ngumwi wabamisyinali bakusaanguna kuunka ku Indonesia wakaamba kuti: “Ciindi nondakasika mu Indonesia mu 1951, kwakali buyo basikumwaya bali 26 mucisi coonse. Pele sunu, bantu ibainda ku 26,000 bajanika kupulogilamu eeyi yaalubazu. Masimpe Jehova wabalongezya bantu bakwe mu Indonesia!”\nMulimo Nzi Uucitwa Kuofesi Yamutabi ya Bakamboni ba Jehova?\nMaofesi Alimwi Akuswaya: Madagascar\nMaofesi Alimwi Akuswaya: Indonesia


Kulonga 34 IBBAIB63 - Lino Jehova wakaambila Musa kuti, - Bible Search\nKulonga 33 Kulonga 35\nMusa mbwaakaambaula a-Leza lwabili kucilundu ca-Sinai\n1-Lino Jehova wakaambila Musa kuti, Beza mabwe obileaapapalete mbubonya mbuli mataanzi, nkalembe mpoonya awo amabwe majwi oonse aakalembedwe amabwe mataanzi ngowakapwayaula. 2Kolibambila cifumo. Bwaca buyo, utante kucilundu ca-Sinai, ukaime mpoonya awo kubusyu bwangu atala acilundu. 3Kutabi muntu uukusindikila, alimwi kutaboneki muntu moonse mucilundu; azyalo imbelele aŋombe zitaceli kucilundu. 4Elyo Musa wakabeza mabwe obile aapapalete mbubonya mbuli mataanzi, nkabela buce buyo, wakafuma, watanta kucilundu ca-Sfnai mbubonya mbuli Jehova mbwaakamulailila, wabweza mabwe obile aapapalete mujanza lyakwe. 5Mpawo Jehova wakaseluka mujoba, waimikila awe mpoonya awo, wamuyubunwida izina lya-Jehova. 6-Jehova wakainda kubusyu bwakwe, waamba, wati, Jehova! Jehova! Leza siluzyalo asibuuya uutafwambi kukalala, uuzwide luse alusyomo, 7-uufwida bantu bali zyuulu luzyalo, uujatila milandu andeyo azibi, nekubaboobo talulamiki bataluleme; ulauma bana abazukulu nkaambo kazibi zyabamawisi mane kusikila kuzyalani lyatatu na lyane. 8Elyo Musa wakafwambaana kukotamika mutwe ansi, wakomba. 9-Nkabela wakati, Na ncobeni ndijene luzyalo mumeso aasimalelaangu, simalelaangu aende akati kesu, nekuba kuti bantu mbayumu myoyo. Utulekelele milandu yesu azibi zyesu, utubambe tube bako.\n10-Lino wakati, Bona! Ndatanga cizuminano. Kumeso aabantu bako boonse ndacita maleele aatana kucitwa munyika yoonse nanka kucisi neciba cimwi, nkabela bantu boonse mbokede abo balabona milimo ya-Jehova, nkaambo ncecintu ciyoosya ncenjoomucitila. 11-Lino bika moyo wako kumakani ngendakulailila buzuba obuno, Bona! Ndatanda kubusyu bwako ba-Amori, ba-Kanana, ba-Hiti, ba-Perizi, ba-Hivi, aba-Jebusi. 12-Cenjela! Utatangi cizuminano abantu bakede munyika eyo nkoyoosika, kuti makani atamubedi kakole. 13-Zipaililo zyabo muleelede kuzimwaya, minsemu yabo muleelede kwiijaya, azisamu zyabo zya-Asera muleelede kuzigonka. 14-Tamweelede kukomba Leza umbi pe, nkaambo Jehova ngu-Leza sibufwi: izina lyakwe ngu-Sibufwi. 15-Amucenjele kuti mutatangi cizuminano abantu bakede munyika; ambweni ngabaya buvuula abaleza babo akupaizizya baleza babo balamutamba kuti mulye zipaizyo zyabo, 16-lino mulaselela bana banu balombe bana babo basimbi kuti babakwate, nkabela bana babo basimbi balavuula abaleza babo akuvuuzya abalo bana banu balombe abaleza babo,\n17-Mutalipangili zikozyano zyamizimu zifulidwe.\n18-Ipobwe lyazinkwa zitakwe bumena muleelede kulilya, Mazuba aali musanu aabili muleelede kulya zinkwa zitakwe bumena, mbubonya mbundakamulailila, kuciindi ceelede mumwezi wa-Abibi, nkaambo ngonguwo mwezi nomwakazwa mu-Egepita. 19-Boonse bazyale bataanzi mbibangu; iŋombe zyanu zyaalumi zyoonse, bazyale bataanzi baŋombe abambelele. 20-Mwana mutaanzi wambongolo uleelede kumununuzya kabelele, Na wabula kumunununa, uleelede kumutyola insingo, Bana balombe banu bataanzi muleelede kubanununa, alimwi tabeelede kuboneka kubusyu bwangu acinkwamaanza.\n21-Mazuba aali musanu abumwi uleelede kubeleka, pele mubuzuba bwamusanu aabili uleelede kulyokezya. Kuciindi cakulima akuciindi cakutebula uleelede kulyokezya. 22-Alimwi ulye ipobwe lya-Pentekoste, notebula kabalwebalwe kabulotwe bwako, apobwe lyakutebula kumamanino aamwaka. 23Ziindi zyotatwe mumwaka baalumi banu boonse baleelede kulibonya kubusyu bwa-Mwami Jehova Leza wa-Israyeli. 24-Nkaambo njootanda misyobo imwi kubusyu bwanu akukomezya nyika yanu, alimwi takukooyooba muntu uuyanda kutola nyika yanu kuziindi zyakuboneka kubusyu bwaJehova Leza wako, ziindi zyotatwe mumwaka.\n25-Utatuuli bulowa bwacipaizyo cangu abumena. Acipaizyo capobwe lya-Pasika taceelede kusyaala kusikila cifumo. 26-Kabalwebalwe kamicelo yanyika yako kaletwe kuŋanda ya-Jehova Leza wako. Utajiki mwana wampongo mumalili aabanyina. 27-Elyo Jehova wakaambila Musa kuti, Lemba majwi aya, nkaambo nditangene cizuminano ayebo aba-Israyeli mbubonya mbuli majwi aya. 28-Nkabela wakalikede nkukonya oko kuliJehova mazuba aali makumi one, isikati amasiku. Taakwe naakalya insima nekuba kunywa maanzi, Nkabela wakalemba amabwe aapapalete majwi aacizuminano, majwi aamilazyo iili ikumi.\n29-Elyo Musa naakaseluka kuzwa kucilundu ca-Sinai, amabwe obile aamilao akali mujanza lyakwe, kuciindi cakuseluka kuzwa kucilundu Musa katezi kuti busyu bwakwe bwakali kumweka nkaambo kakwaambaula a-Leza. 30Pele Aroni abana boonse ba-Israyeli nebakabona Musa, bakabona kuti cikanda cabusyu bwakwe cakali kumweka, nkabela bakayoowa kuswena afwaafwi. 31Lino Musa wakabaita, mane lumwi Aroni abapati boonse bambungano bakaboola kulinguwe, elyo wakaambaula abo. 32-Kusule lyayaaya abalo bana ba-Israyeli boonse bakaswena afwiifwi, nkabela wakabalailila makani oonse Jehova ngaakamwaambila mucilundu ca-Sinai. 33-Amane kubaambila, Musa wakalivumba cisani kubusyu bwakwe. 34Pele Musa naakanjila kukwaambaula a-Jehova, wakalivumbulula cisani mane wazwa. Nkabela naakazwa kuzooambila bana ba-Israyeli makani malailile, 35bana ba-Israyeli nebakabona busyu bwa-Musa, bakabona kuti cikanda cabusyu bwa-Musa cilamweka, aboobo Musa wakalivumba alimwi isani kubusyu bwakwe mane wakapiluka kuyooambaula awe.


Matalikilo 1 IBBAIB63 - Kumatalikilo Leza wakalenga - Bible Search\nLeza mbwaakalenga zintu zyoonse\n1-Kumatalikilo Leza wakalenga ijulu anyika. 2-Lino nyika yakalipilingene akubula zintu, nkabela kauli mudima atala lyamaanzi malamfu. Alakwe Muuya wa-Leza wakali kukumba-kumba atala lyamaanzi. 3-Lino Leza wakaamba kuti, Akube mumuni. Mpoonya awo mumuni wakaba. 4Nkabela Leza wakabona mumuni kuti mubotu, alimwi Leza wakaanzaanya mumuni amudima. 5-Lino mumuni Leza wakauulika kuti ndisikati, awalo mudima wakauulika kuti masiku. Aboobo kwakaba igoko, alimwi kwakaba cifumo, buzuba bomwe.\n6-Lino Leza wakaamba kuti, Akube mulengalenga akatikati kamaanzi, uanzaanye maanzi amaanzinyina. 7Elyo Leza wakacita mulengalenga oyo, waanzaanya maanzi aali ansi lyamulengalenga amaanzi aali kujulu lyamulengalenga. Mbuboobo mbukwakaba. 8Lino oyo mulengalenga Leza wakauulika kuti ndijulu. Aboobo kwakaba igoko alimwi kwakaba cifumo, buzuba bwabili.\n9-Lino Leza wakaamba kuti, Maanzi oonse aali ansi lyajulu ayoboloke antoomwe, kuti intundubwi iboneke, Nkabela kwakaba obo. 10Lino intundubwi Leza wakaiulika kuti ninyika, aalo maanzi mpaakayobolokela wakaaulika kuti ndwizi. Nkabela Leza wakabona kuti ncintu cibotu. 11-Lino Leza wakaamba kuti, nyika isyusye mweemvwe, azisyu zizyala imbuto, amisamu iizyala micelo, umwi aumwi mbuli musyobo wawo, iijisi imbuto mukati, atala anyika, Nkabela kwakaba obo. 12Nyika yakasyusya mweemvwe, azisyu zizyala imbuto cimwi acimwi mbuli musyobo waco, amisamu iizyala micelo iijisi imbuto mukati, umwi aumwi mbuli musyobo wawo. Nkabela Leza wakabona kuti ncintu cibotu. 13Aboobo kwakaba igoko, alimwi kwakaba cifumo, buzuba bwatatu.\n14-Lino Leza wakamba kuti, Akube mimuni mumwenya wakujulu, kuti ianzaanye isikati amasiku, alimwi ibe zitondezyo akubamba ziindi zyeelede zyamazuba azyamyaka. 15Ibe malampi mumwenya wakujulu aakumunisya ansi. Nkabela kwakaba obo. 16Leza wakacita mimuni yobile mipati, mumuni mupati wakweendelezya isikati amumuni muniini wakweendelezya masiku; azyalo inyenyeezi wakazicita. 17-Nkabela Leza wakazibika mumweenya wakujulu, kuti zimunike ansi, 18ziendelezye isikati amasiku akwaanzaanya mumuni amudima, Nkabela Leza wakabona kuti ncintu cibotu. 19Aboobo kwakaba igoko, alimwi kwakaba cifumo, buzuba bwane.\n20-Lino Leza wakaamba kuti, Maanzi avuzye makamu makamu aazintu zyuumi, abalo bayuni bauluke atala lyanyika mumweenya wakujulu. 21Nkabela Leza wakalenga banyama bapati bamulwizi azintu zyoonse zyuumi ziputauka, maanzi nzyaakavuzya cimwi acimwi mbuli musyobo waco, abayuni boonse bauluka umwi aumwi mbuli musyobo wakwe. Nkabela Leza wakabona kuti ncintu cibotu. 22Elyo Leza wakazilongezya, wati, Amuzyalisye, muvule, muzuzye maanzi aamulwizi, abalo bayuni bavule munyika. 23Aboobo kwakaba igoko, alimwi kwakaba cifumo, buzuba bwasanu.\n24-Lino Leza wakaamba kuti, Amwalo munyika muzwe zintu zyuumi, cimwi acimwi mbuli musyobo waco. Muzwe iŋombe abauka abanyama baansi, umwi aumwi mbuli musyobo wakwe. Nkabela kwakaba obo. 25Leza wakacita banyama baansi, umwi aumwi mbuli musyobo wakwe, aŋombe zyamisyobo misyobo, abauka boonse baansi bamisyobo misyobo, Nkabela Leza wakabona kuti ncintu cibotu.\n26-Elyo Leza wakaamba kuti, Atupange muntu mucinkozya cesu, abe mbubonya mbuli ndiswe. Baendelezye inswi zyamumaanzi, abayuni bakujulu, aŋombe, anyika yoonse, abauka boonse bayavula ansi. 27-Nkabela Leza wakalenga muntu mucinkozya cakwe, Wakamulenga mucinkozya caLeza. Wakabalenga baalumi abanakazi. 28-Lino Leza wakabalongezya, Leza wakabaambila kuti, Amuzyalisye, muvule, muzuzye nyika akwiibombya. Amweendelezye inswi zyamulwizi abayuni bakujulu abanyama boonse baputauka ansi. 29-Alimwi Leza wakati, Amubone! Zisyu zyoonse zizyala imbuto ziboneke ansi, amisamu yoonse iili amicelo yamisamu iizyala imbuto, zyoonse buyo ndamupa, zibe zilyo zyanu. 30-Aboobo banyama boonse baansi abayuni boonse bakujulu abauka boonse baansi bajisi muuya wabuumi, ndabapa zisyu zyoonse zisyuuka, zibe zyakulya zyabo. Nkabela kwakaba obo. 31-Elyo Leza naakabona zintu zyoonse nzyaakacita, wakabona kuti zyoonse zyabota loko. Aboobo kwakaba igoko, alimwi kwakaba cifumo, buzuba bwamusanu abumwi.


Matalikilo 18 IBBAIB63 - Lino Jehova wakalibonya - Bible Search\nMatalikilo 17 Matalikilo 19\nAbrahamu mbwaakaswayigwa beenzu botatwe\n1-Lino Jehova wakalibonya kulinguwe kumibanga yaku-Mamre naakakede kumulyango wacilao cakwe akalangabwaseme. 2-Wakatambya meso aakwe, walanga, wabona baalumi botatwe baimvwi kunembo lyakwe. Elyo naakababona wakazuzaana kuzwa kumulyango wacilao kuyoobaswanaana akukotama ansi. 3Wakati, O mwami wangu, na ndijene coolwe mumeso aako, utaindilili kuzwa kumulanda wako. 4-Kuletwe twaanzi, mukasambe kuma ulu akulyokezya munsi lyamusamu, 5lino ndete tusima, kuti mukatalusye myoyo yanu, Mwamana buyo, mulaindilila, nkaambo mwainda kulindime ndemulanda wanu, Lino bakavuwa kuti, Mbubo, kocita mbubonya mboamba. 6Mpawo Abrahamu wakafwambaana kunjila mucilao mwakabede Sara, wati, Fwambaana, ubambe insangwa zyotatwe zyabusu bunante, ubukande, ujike zibunge. 7Alimwi Abrahamu wakazuzaanina kucimpati, wabweza cinyonkonyonko camoombe mubotu, wapa mulombe, nkabela wakafwambaana kucibamba. 8Elyo wakabweza mabisi amalili acinyonkonyonko camoombe ncaakabambide, wazibika kunembo lyabo, alimwi kaimvwi kumbali lyabo kunsi lyamusamu nibakali kulya.\n9-Lino bakamubuzya kuti, Uli kuli Sara mwanakazi wako? Wakavuwa kuti, Mwali mucilao. 10-Wakaamba kuti, Ncobeni njooboola alimwi kulinduwe mbuli lino mwakali, lino Sara mukaako uyooba amwana. Nkabela Sara wakamvwa majwi aya kumulyango wacilao kusule lyakwe. 11-Lino Abrahamu a-Sara boonse bakalicembeede loko loko, alimwi Sara kalekede kuba mbuli banakazi. 12-Aboobo Sara wakaseka mumoyo wakwe, wati, Ma! Mebo ndazakala, alakwe mulumaangu wacembaala! Sa ndakonzya kuba acoolwe cili boobu? 13Mpawo Jehova wakaambila Abrahamu kuti, Ino nkaambonzi Sara waseka cakwaamba kuti, Sa ncobeni ndakonzya kuzyala mwana, mebo ndemucembele? 14-Sa kuli cintu niciba comwe ciyumu kuliJehova? Kuciindi ceelede njooboola alimwi kulinduwe, mbuli lino mwakali, lino Sara uyooba amwana. 15Mpawo Sara wakatama, wati, Nee! Teenda-seka pe. Nkaambo wakayoowa. Nkabela wakaamba kuti, Pe, ncobeni waseka.\nAbrahamu mbwaakakombela Sodoma\n16Lino abo bantu bakanyampuka akutozya munzila yakuya ku-Sodoma. Alakwe Abrahamu wakabasindikila. 17-Elyo Jehova wakati, Sa ndakonzya kusisila Abrahamu milimo njincita? 18-Nkaambo Abrahamu uyooba cisi cipati ciyumu, azisi zyoonse zyaansi ziyoojana coolwe mulinguwe. 19-Ndimusalide, kuti alailile bana bakwe abasiŋanda bakwe baciza, babambe inzila ya-Jehova akucita bululami ambeta, kuti Jehova aletele Abrahamu ncaakasyomezya aanguwe. 20-Mpawo Jehova wakati, Kulila kwa-Sodoma akwaGomora kulayoosya malaa, azyalo zibi zyabo nzipati loko. 21-Ndakati, Nkaseluke, nkabone na ncobeni balacita zyoonse zimvwigwa mukulila kusika kulindime. Na embo obo, njooziba.\n22-Lino abo bantu bakacengulukila kuya ku-Sodoma, pele Abrahamu kaciimvwi kunembo lya-Jehova. 23-Mpawo Abrahamu wakaswena afwiifwi, wati, Sa ncobeni uyoomanisya baluleme antoomwe abasizibi? 24-Ambweni nkubali baluleme bali makumi osanwe mukati kamunzi. Sa ulabamanisya boonse? Sa tokonzyi kufwida munzi luzyalo nkaambo kabaluleme bali makumi osanwe bakede mulinguwo? 25-Ncobeni cilatondwa kulinduwe kucita obo, kujaya uululeme antoomwe asizibi, uululeme acitilwe mbubonya mbuli sizibi, Ncobeni cilatondwa kulinduwe, Sa oyo uubeteka nyika yoonse takooyoocita cakululama? 26-Jehova wakavuwa kuti, Na ndajana omo mumunzi wa-Sodoma baluleme bali makumi osanwe, njoofwida munzi woonse luzyalo nkaambo kambabo. 27-Lino Abrahamu wakaamba alimwi kuti, Bona! Ndalitakata kwaambaula a-Mwami wangu, mebo ndebulongo atwe buyo! 28Ambweni kulabula bantu bosanwe akati kabaluleme bali makumi osanwe. Sa ulanyonyoona munzi woonse nkaambo kakubula musanu? Wakati, Na ndajana mumo baluleme bali makumi one amusanu, mikooyoounyonyoona pe. 29-Mpawo wakamwaambila alimwi kuti, Ambweni kulajanwa makumi one. Wakati, Nsikooyoocita makani nkaambo kamakumi one. 30-Lino wakaamba wati, Wence, O Mwami wangu, utakalali. Dambe. Ambweni kulajanwa makumi otatwe, Wakati, Nsikooyoocita makani na ndajana makumi otatwe nkuko. 31-Mpawo wakati, Bona! Ndalitakata kwaambaula a-Mwami wangu, Ambweni kulajanwa makumi obile. Wakati, Nsikooyoonyonyoona munzi nkaambo kamakumi obile. 32-Lumwi wakati, Wence, O Mwami wangu, utakalali, Dambe komwe buyo, Ambweni kulajanwa ikumi, Wakati, Nsikooyoonyonyoona munzi nkaambo kabaluleme bali ikumi. 33Lino naakamana kwaambaula a-Abrahamu, Jehova wakainka, alakwe Abrahamu wakapiluka kulinguwe.


Sena Taata, Mwana Alimwi a Muuya Uusalala Mbutatu? | Bbaibbele Ncoliyiisya\nInjiisyo Zyakasimpe Kujatikizya Taata, Mwana Alimwi a Muuya Uusalala\nIBANTU basyoma munjiisyo ya Butatu baamba kuti Leza mbantu botatwe—kuli Taata, Mwana alimwi a Muuya Uusalala. Aumwi akati kabantu aaba botatwe waambwa kuti uleelene abeenzinyina, ngusinguzuzyoonse alimwi unyina matalikilo. Aboobo ikweelana anjiisyo ya Butatu, Taata ngu Leza, Imwana ngu Leza alimwi awalo Muuya Uusalala ngu Leza, nokuba boobo kuli buyo Leza omwe.\nIbanji basyoma Butatu balazumina kuti tabakonzyi pe kwiipandulula njiisyo eeyi. Nokuba boobo, bayeeya kuti ilayiisyigwa mu Bbaibbele. Cilayandika ikwaamba kuti ibbala lyakuti “Butatu” kunyina mpolibede mu Bbaibbele. Pele sena muzeezo wa Butatu walo nkuuli mu Bbaibbele? Ikutegwa twiingule mubuzyo ooyu, atubale lugwalo ndobabelesya kanji-kanji ibasyoma njiisyo ya Butatu.\n“IJWI OYO WAKALI LEZA”\nIlugwalo lwa Johane 1:1 lwaamba kuti: “Kumatalikilo Ijwi wakaliko, awalo Ijwi wakali antoomwe a-Leza, eno Ijwi oyo wakali Leza.” Kumbele mucaandaano ncoona, imwaapostolo Johane ulatondezya cakusalazya kuti “Ijwi” ngu Jesu. (Johane 1:14) Pele mbwaanga Ijwi lyaambwa kuti ngu Leza, bamwi basyoma kuti Imwana a Taata beelede kuba cibeela ca Leza omwe.\nAmuzyibe kuti kumatalikilo icibeela eeci ca Bbaibbele cakalembwa mumwaambo wa Cigiliki. Kumbele, basanduluzi bakasandulula majwi aamu Cigiliki mumyaambo iimbi. Pele basanduluzi ba Bbaibbele banji kunyina nobakabelesya kaambo kakuti “Ijwi oyo wakali Leza.” Ino nkaambo nzi? Akaambo kakuti bakaluuzyi mwaambo wa Cigiliki wakabelesyegwa kulemba Bbaibbele, ibasanduluzi aabo bakazyiba kuti ikaambo kakuti “Ijwi oyo wakali Leza” keelede kusandululwa bumbi. Ibuti? Nzyeezyi zikozyanyo zisyoonto: “Ijwi lyakali mbuli Leza.” (A New Translation of the Bible) “Ijwi wakali leza.” (The New Testament in an Improved Version) “Ijwi lyakali a Leza alimwi lyakali mbuli nguwe.” (The Translator’s New Testament) Ikweelana ama Bbaibbele aaya, Ijwi teensyi ngo Leza pe. * Muciindi caboobo, akaambo kacuuno caatala ncajisi akati kazilenge zya Jehova, Ijwi lyaambwa kuti ngu “leza.” Aawa ibbala lyakuti “leza” lyaamba kuti “singuzu.”\nAMUJANE TWAAMBO TUMBI\nIbunji bwabantu tabacizyi Cigiliki cakabelesyegwa kulemba Bbaibbele. Aboobo ino mbuti mbomunga mwazyiba cini mwaapostolo Johane ncaakali kwaamba? Amulange-lange cikozyanyo eeci: Imwiiyi wapandulula ciiyo cimwi kuli basicikolo bakwe. Kuzwa waawo, basicikolo baimpana kujatikizya ncobali kupandulula bayi. Ino mbuti basicikolo mbobanga balimana penzi eeli? Beelede kubuzya mwiiyi kuti abape bupanduluzi abumbi. Cakutadooneka, ikwiiya twaambo tumbi inga kwabagwasya kuciteelela kabotu ciiyo eeco. Mbubwenya buyo, ikutegwa muteelele caambwa kuli Johane 1:1, mweelede kubala Makani Mabotu ngaakalemba Johane ikutegwa mujane makani aambi kujatikizya cuuno ncajisi Jesu. Ikwiiya twaambo tumbi kujatikizya makani aaya kuyoomupa kwaakosola munzila iluzi makani.\nMucikozyanyo, amulange-lange cimbi ncaakalemba Johane mucaandaano 1 kapango 18 kuti: “Takukwe muntu uwakabona Leza [Singuzuzyoonse] neciba ciindi comwe.” Pele bantunsi bakamubona Jesu, Imwana nkaambo Johane waamba kuti: “Ijwi eelyo [Jesu] lyakaba muntu, wakasika akuzookkala akati kesu . . . Aswebo twakeebela bulemu bwakwe.” (Joni 1:14, Ci) Aboobo ino mbuti Mwana mbwaakali kunga waba cibeela ca Leza Singuzuzyoonse? Alimwi Johane waamba kuti Ijwi “wakali antoomwe a-Leza.” Pele mbuti muntu mbwanga waba antoomwe aumbi amane kali muntu nguwenya ooyo? Kunze lyaboobo, mbubwenya mbokulembedwe kuli Johane 17:3, Jesu ulacisalazya kuti kuli kwiindana kupati kuliko akati kanguwe a Bausyi bakujulu. Waamba Bausyi kuti “Leza mwini-mwini, ooli olike.” Alimwi munsi aakumamanino kwa Makani Mabotu ngaakalemba, Johane wakaakosola makani kwiinda mukwaamba kuti: “Ezi zyakalembwa kuti mukasyome kuti Jesu ngu-Kristo, Mwana a-Leza.” (Johane 20:31) Amubone kuti Jesu taambwi kuti ngu Leza, pele kuti Mmwana a Leza. Imakani aaya ayungizyidwe mu Makani Mabotu ngaakalemba Johane atondezya mbolyeelede kuteelelwa bbuku lya Johane 1:1. Jesu uutegwa Ijwi ngu “leza” mukuti ujisi cuuno caatala pele citeelene aca Leza Singuzuzyoonse.\nAmuciyeeye alimwi cikozyanyo camwiiyi abasicikolo. Amweezyeezye kuti bamwi bacidooneka neliba leelyo nobabuswiilila bupanduluzi buyungizyidwe bwamwiiyi. Ino ncinzi ncobanga bacita? Balakonzya kuunka kumwiiyi uumbi kuti bakaambilwe makani aambi aciiyo nciconya. Ikuti mwiiyi wabili wasinizya kuti bupanduluzi bwamwiiyi wakusaanguna buliluzi, ikudooneka kwabasicikolo banabunji kuyoomana. Mbubwenya buyo, ikuti kamutasinizyide cini sikulemba Bbaibbele Johane ncaakali kwaamba kujatikizya lwiindano luliko akati ka Jesu a Leza Singuzuzyoonse, inga mwaunka kumulembi wa Bbaibbele uumbi kutegwa mujane makani aambi. Mucikozyanyo, amulange-lange cakalemba Matayo. Ikujatikizya mamanino aabukkale oobu, wakazubulula Jesu kuti wakati: “Pele taakwe muntu naba umwi uuzi buzuba obo nanka ciindi, nibaba baangelo bakujulu naba Mwana, pele Taata luzutu nguuzi.” (Matayo 24:36) Ino majwi aaya asinizya buti kuti Jesu tali Leza Singuzuzyoonse?\nJesu waamba kuti Bausyi bazyi zinji kwiinda Mwana. Pele ikuti Jesu naakali cibeela ca Leza Singuzuzyoonse, naakazyi twaambo ntoonya twakazyi Bausyi. Aboobo Imwana alimwi a Bausyi tabakonzyi kuba bantu beelene pe. Pele bamwi balakonzya kwaamba kuti: ‘Jesu wakapona muziimo zyobile. Aawa ulaamba kali muntunsi.’ Pele nokuba kuti cakali boobo, ino mbuti kujatikizya muuya uusalala? Ikuti nowali cibeela ca Leza waambwa kuti ngu Taata, ino nkaambo nzi Jesu ncaataamba kuti muuya ulizyi nzyobazyi Bausyi?\nMbomuzumanana kwiiya Bbaibbele, mulazizyiba kabotu zibalo zimbi zinji zyamu Bbaibbele izipandulula makani aaya. Zisinizya njiisyo zyakasimpe kujatikizya Taata, Mwana alimwi amuuya uusalala.—Intembauzyo 90:2; Incito 7:55; Ba-Kolose 1:15.\n^ munc. 3 Ikujatikizya mubandi wamilawo mumwaambo wa Cigiliki cakabelesyegwa kuli Johane 1:1, amubone apeeji 26-9 mubroshuwa lyakuti Kodi Muyenera Kukhulupirira Utatu? ilyakamwaigwa a Bakamboni ba Jehova.


“Amubutije Bwaamu!” (1 Bakorinto 6:18) | Luyando lwa Leza\n“Aboobo, amujaye zizo zyamubili wanu eezyo zili anyika kujatikizya zisusi mbuli bwaamu, busofwaazi, luunyaunya, kunyomenena zintu zibi, alimwi abusyaacivwulemwangu kwalo kuli nkukomba mituni.”—BAKOLOSE 3:5.\n1, 2. Ino Balamu wakacita buti kutegwa abaletele mapenzi bantu ba Jehova?\nSIKUZUBA nswi waunka kubusena nkwazyibide kuloba nswi zinji. Kuli musyobo wanswi nzyayanda kuloba. Wasala cakulya ncozilida kapati nswi eezyo, mpoonya wawaala kalobyo mumeenda. Mukaindi buyo kasyoonto nkujana mbilibila naa ntumpu yabbila akalo kasamu kakalobyo katalika kunyanyaala, mpoonya walobola nswi njaajata. Wakkomana akaambo kakuti wasala cakulya ceelede ncozilida kapati nswi.\n2 Mumwaka wa 1473 B.C.E., mwaalumi umwi wazina lyakuti Balamu wakakkala ansi kuyeeya cintu cili mbuli cakulya ncozilida kapati nswi ncaakali kukonzya kubelesya kutegwa aongelezye bantu. Bantu mbaakali kuyanda koongelezya, mbantu ba Leza ibakali mu Zibanda zya Moabu kumunyinza wa Nyika Yakasyomezyegwa. Balamu wakali kulyaamba kuti musinsimi wa Jehova, pele mubwini wakali syaacivwulemwangu iwakatumwa kuti asinganye bana Israyeli. Nokuba boobo, akaambo kakuti Jehova wakabweza ntaamu, Balamu wakabaleleka bana Israyeli muciindi cakubasinganya. Akaambo kakuyanda kubbadelwa, Balamu wakabona kuti ambweni inga wapa kuti Leza abasinganye bantu bakwe mwini, ikuti basunkwa kucita cibi cipati. Kajisi makanze aaya, Balamu wakabelesya bana basimbi bana Moabu ibakacibwene koongelezya.—Myeelwe 22:1-7; 31:15, 16; Ciyubunuzyo 2:14.\n3. Sena nzila njaakabelesya Balamu yakabeleka? Amupandulule.\n3 Sena nzila eeyi yakabeleka? Inzya yakabeleka kuli bamwi. Makumi-makumi aazyuulu zyabaalumi bana Israyeli bakayungwa, “bakatalika kuvwuula abana basimbi baku Moabu.” Mane buya bakatalika kukomba baleza baba Moabu kubikkilizya aleza uusesemya uutegwa Baala waku Peori, leza wabuzyazyi, naa wakoonana. Akaambo kaceeci, bana Israyeli bali 24,000 bakafwa kabasikide kale kumunyinza wa Nyika Yakasyomezyegwa. Eelo kaka eeci cakali kweetezya!—Myeelwe 25:1-9.\n4. Ino ncinzi cakapa kuti bana Israyeli banji bacite bwaamu?\n4 Ino ncinzi cakapa kuti kube penzi eeli? Bantu banji bakaba amoyo mubi kwiinda mukulizandula kuli Jehova, Leza ngumunya iwakabagusya mucisi ca Egepita, kubasanina nibakali munkanda alimwi akubeenzya kabotu kuya kunyika yakasyomezyegwa. (Bahebrayo 3:12) Kayeeya makani aaya, mwaapostolo Paulo wakalemba kuti: “Alimwi tutaciti bwaamu, mbubonya bamwi babo mbobakacita bwaamu, cakuti kwakafwa bantu bali 23,000 akati kabo mubuzuba bomwe.” *—1 Bakorinto 10:8.\n5, 6. Ino nkaambo nzi makani aamba cibi ncibakacita bana Israyeli mu Zibanda zya Moabu ncaayandika mazuba aano?\n5 Makani aali mulugwalo lwa Myeelwe ajisi ziiyo zinji ziyandika kapati kubantu ba Leza ibalaafwaafwi kunjila munyika yakasyomezyegwa yiinda kubota. (1 Bakorinto 10:11) Mucikozyanyo, mbubonya mbuli bana Moabu bansiku, mazuba aano bantu bamunyika babikkila maano kapati kukoonana, alimwi balo baliindide kucita oobo. Kuyungizya waawo, Banakristo banji balacegwa mukakole kakucita bwaamu, nzila yakoongelezya njimunya iyakaca bana Israyeli. (2 Bakorinto 2:11) Alimwi mbubonya mbuli Zimuri iwatakalisenda kuleta mukaintu munkambi yabana Israyeli kalitwa mwaaba akumutola mutente lyakwe, bantu bamwi ibayanzana abantu ba Leza mazuba aano bayunga beenzinyina kucita zibi mumbungano ya Bunakristo.—Myeelwe 25:6, 14; Juda 4.\n6 Sena mulibona kuti muli mubukkale mbuli bwabana Israyeli ibakali mu Zibanda zya Moabu? Sena mulibubwene bulumbu bwanu, nkokuti nyika mpya njomwali kulindila kwaciindi cilamfwu? Ikuti naa mboobo, amubeleke canguzu kutegwa muzumanane kukkala muluyando lwa Leza kwiinda mukutobela mulawo wakuti: “Amubutije bwaamu!”—1 Bakorinto 6:18.\nKusongolola Muzibanda zya Moabu\nINO BWAAMU NINZI?\n7, 8. Ino “bwaamu” ninzi, alimwi ino mbuti aabo bacita bwaamu mbobatebula nzyobasyanga?\n7 Ibbala lyakuti “bwaamu” (mu Chigiriki, por·neiʹa), kweelana ambolibelesyegwa mu Bbaibbele lyaamba koonana ikutali kwamumulawo kwabantu batakwetene kweelana a Magwalo. Bubikkilizya bumambe, buvwuule, koonana kwabantu batakwetene, kubikka cinswe caumwi kumulomo naa kumatako alimwi akusobanya naa kusyoba cinswe camuntu ngomutakwetene limwi. Alimwi bubikkilizya koonana kwabaalumi naa bamakaintu mulicabo-cabo alimwi akoonana amunyama. *\n8 Magwalo taayindi mumbali pe: Aabo ibacita bwaamu tabakonzyi kuzumanana kukkala mumbungano ya Banakristo alimwi tabakajani buumi butamani pe. (1 Bakorinto 6:9; Ciyubunuzyo 22:15) Kuyungizya waawo, noliba lino aabo bacita bwaamu balaliletela mapenzi mbuli kutalemekwa, kutamvwana angobakwetene limwi, kupenga mumizeezo, kuba abana bamusyokwe, malwazi, mane buya akufwa. (Amubale Bagalatiya 6:7, 8.) Sena ncamaano kucita cintu ciletela mapenzi aali boobo? Cuusisya ncakuti, bantu banji tabayeeyi mapenzi ngobakonzya kuliletela ciindi nobabweza ntaamu yakusaanguna iisololela kukucita bwaamu, kanji-kanji iijatikizya kubala, kuswiilila naa kweebelela zintu ziletela muzeezo wakoonana.\nINTAAMU YAKUSAANGUNA—NKWEEBELELA ZINTU ZILETELA MUZEEZO WAKOONANA\n9. Sena masimpe kuti kunyina ntenda iiliko muzintu ziletela muzeezo wakoonana kweelana ambobaamba bamwi? Amupandulule.\n9 Muzisi zinji zintu ziletelela muzeezo wakoonana zilajanika mutuntoolo, munyimbo, muzipekupeku alimwi aa Intaneti aawo mpozivwulide kapati. * Sena masimpe kuti kunyina ntenda iiliko muzintu eezyi kweelana ambobaamba bamwi? Peepe! Mukuya kwaciindi, aabo beebelela zintu ziletela muzeezo wakoonana balaba acilengwa cibi cakulyoomba naa kulisobanya kubusankwa naa kubukaintu, balaba ‘azisusi zyakoonana zijazya nsoni’ zyalo zikonzya kubapa kutalijata caboola kumakani aakoonana, alimwi balaba azisusi zitondwa, mapenzi mapati mucikwati mane buya akulekana. * (Baroma 1:24-27; Baefeso 4:19) Sikuvwuntauzya busilisi umwi wakakozyanisya ikutalijata mumakani aakoonana kubulwazi bwakkansa. Wakaamba kuti: “Cilengwa eeci ncilwazi cizumanana kukomena akuyandilila. Tacivwuli kumana cilikke pe, alimwi cilakatazya kusilika.”\nKubelesya Intaneti abusena bulibonya muŋanda ninzila iigwasya kapati\n10. Ino mbuti mbotukonzya kubelesya njiisyo iili kulugwalo lwa Jakobo 1:14, 15? (Alimwi amubone kabbokesi kakuti “ Mbondakacikonzya Kutalika Kulilemeka Kabotu.”)\n10 Amulange-lange majwi aali kulugwalo lwa Jakobo 1:14, 15 aamba kuti: “Umwi aumwi ulasunkwa kwiinda mukoongelezyegwa akucegwa azisusi zyakwe mwini. Lino zisusi eezyo zyamita, zizyala cibi; mpoonya cibi eeco cacitwa, cileta lufwu.” Aboobo ikuti mwatalika kuyeeya zintu zibi, mweelede kubweza ntaamu yakuugusya muzeezo ooyo mpoonya aawo! Mucikozyanyo, ikuti naa cakutayeeyela mwabona zifwanikiso ziletela muzeezo wakoonana, cakufwambaana amulange kumbi, naa kuzima kkompyuta naa kucinca ccanelo yaacipekupeku. Amucite kufwumbwa ciyandika kucitwa kutegwa muzeezo uutaluzi utakomeni akumuzunda!—Amubale Matayo 5:29, 30.\n11. Ciindi notulwana mizeezo yakuyanda zintu zibi, ino mbuti mbotukonzya kutondezya kuti tulamusyoma Jehova?\n11 Nkakaambo kaako Ooyo uutuzyi kabotu utwaambila kuti: “Aboobo, amujaye zizo zyamubili wanu eezyo zili anyika kujatikizya zisusi mbuli bwaamu, busofwaazi, luunyaunya, kunyomenena zintu zibi, alimwi abusyaacivwulemwangu kwalo kuli nkukomba mituni.” (Bakolose 3:5) Masimpe, cilakonzya kumuyumina kucita boobo. Pele kamuyeeya kuti tujisi Taata wakujulu siluyando alimwi uukkazika moyo ngotukonzya kulomba kuti atugwasye. (Intembauzyo 68:19) Aboobo, mbomwatalikila buyo kuyeeya zintu zibi, amumulombe kutegwa amugwasye. Amupailile “nguzu zigambya” mpoonya amusoleke canguzu kugamika mizeezo yanu kuzintu zili kabotu.—2 Bakorinto 4:7; 1 Bakorinto 9:27; Amubone kabbokesi kakuti “ Ino Mbuti Mbondikonzya Kuleka Cilengwa Cibi?”\n12. Ino “moyo” wesu ninzi, alimwi nkaambo nzi ncotweelede kuukwabilila?\n12 Mwaalumi musongo Solomoni wakalemba kuti: “Akati kazintu zyoonse nzyokwabilila, kokwabilila kapati moyo wako, nkaambo mulinguwo momuli tusensa twabuumi.” (Tusimpi 4:23) “Moyo” caamba buntu bwesu bwamukati, ibwini mbotubede kweelana ambwatubona Leza. Kunze lyaboobo, Leza uyakutupa buumi butamani naa pe kweelana anzyabona ‘mumoyo’ ikutali nzyobabona bantu. Oobo mbocibede buya. Alimwi makani aaya mapati. Kutegwa atamumeneni mate musimbi uutali mukaintu wakwe, mwaalumi uusyomeka Jobu wakapanga cizuminano naa wakamvwana ameso aakwe. (Jobu 31:1) Eeci ncikozyanyo cibotu kulindiswe! Kajisi muzeezo ngomunya ooyu, sintembauzyo wakapaila kuti: “Kogwisya meso aangu kukulangilila cintu cabuyo.”—Intembauzyo 119:37.\nMBONDAKACIKONZYA KUTALIKA KULILEMEKA KABOTU\nMulombwana umwi wakaamba kuti: “Nindakacili mukubusi, ndakali acilengwa cakweebelela zintu ziletela muzeezo wakoonana acakulyoomba naa kulisobanya kubusankwa. Beenzuma kucikolo bakali kubona kuti kucita boobo kuli buyo kabotu akuti oobu mbobacita boonse nobakubuka. Nokuba boobo, eeci cakapa kuti manjezyeezya aangu anyongane alimwi ndakatalika kutalilemeka. Mukuya kwaciindi ndakabona kuti ndakali buyo muzike wazisusi zyangu. Nokuba boobo, ndakacikonzya kuzileka ziyanza eezyi kwiinda mukugwasyigwa a Jehova ambungano. Mazuba aano, ndilabikkila maano nondisala balongwe akaambo kakuti ndilizyi kuti bantu bamwi balakonzya kundiyunga. Ndajana kuti kupaila lyoonse akuba aciiyo cangu ca Bbaibbele nzyezikonzya kundigwasya kutajokela kuziyanza zibi. Muciindi cakuba muzike wazisusi zyanyama, lino ndilaacoolwe cakubeleka mulimo wabupainiya bwaciindi coonse.”\nDINA TANAAKASALA KABOTU\n13. Ino Dina wakali ni, alimwi nkaambo nzi ncotukonzya kwaamba kuti tanaakabasala camaano balongwe?\n13 Mbubonya mbotwakabona mu Cibalo 3, balongwe besu balakonzya kutugwasya kucita cibotu naa kutuyunga kucita cibi. (Tusimpi 13:20; amubale 1 Bakorinto 15:33.) Amulange-lange cikozyanyo ca Dina mwana musimbi wasikale Jakobo. Nokuba kuti wakakomezyegwa kabotu, Dina tanaakasala camaano, wakatalika kumvwana abasimbi bamu Kanana. Mbubonya mbuli bana Moabu, bana Kanana tiibakali kulilemeka pe. (Levitiko 18:6-25) Mumeso aabaalumi bana Kanana, kubikkilizya a Sekemu ooyo iwakali “kulemekwa kapati” kwiinda boonse bamuŋanda yabausyi, Dina wakali kulibonya kuti musimbi uutakatazyi koongelezya naa kulya nkwela.—Matalikilo 34:18, 19.\n14. Ino mbuti balongwe mbaakasala Dina mbobakaleta mapenzi?\n14 Kweelede kuti Dina tanaakali kuyeeya zyakoonana ciindi naakamubona Sekemu. Pele, Sekemu wakacita kweelana ambobakali kucita bana Kanana banji ikuti banyomenena musimbi. Kufwumbwa naa Dina wakasola kukaka, tiicakagwasya pe, nkaambo Sekemu “wakamujata akoona anguwe.” Kuboneka kuti kumbele, Sekemu “wakamuyanda kapati” Dina, pele eeco tiicakacinca ncaakacita kumusimbi ooyu. (Amubale Matalikilo 34:1-4.) Alimwi Dina tali nguwe alikke wakapenga akaambo kacibi eeci. Balongwe mbaakasala bakapa kuti kucitike zintu izyakaleta mause amasampu kumukwasyi wakwe woonse.—Matalikilo 34:7, 25-31; Bagalatiya 6:7, 8.\n15, 16. Ino mbuti mbotukonzya kujana busongo bwini-bwini? (Amubone kabbokesi kakuti “ Magwalo Aayelede Kukkalilwa Ansi Kuyeeya.”)\n15 Ikuti naa kuli ncaakaiya Dina kumakani aaya, wakacita oobo kwiinda mukusubuka naa kweempa. Aabo ibamuyanda akumumvwida Jehova tabeelede kucitikilwa zintu zibi buya nobaya baiye ciiyo pe. Akaambo kakuti balamumvwida Leza, basala ‘kweenda abasongo.’ (Tusimpi 13:20a) Aboobo, balazyiba “bukkale boonse bubotu” akuleya mapenzi alimwi amacise aakuliyandila.—Tusimpi 2:6-9; Intembauzyo 1:1-3.\n16 Bantu boonse ibayanda kuba abusongo bwa Leza balakonzya kubujana kwiinda mukuzumanana kubupailila akwiiya Jwi lya Leza alimwi amabbuku aamwaigwa amuzike uusyomeka alimwi uucenjede. (Matayo 24:45; Jakobo 1:5) Acimbi ciyandika nkulicesya, nkotukonzya kutondezya kwiinda mukuzumina kutobela lulayo lwamu Magwalo camoyo woonse. (2 Bami 22:18, 19) Mucikozyanyo, Munakristo inga kazyi kuti moyo wakwe uleena alimwi ulapenzya kapati. (Jeremiya 17:9) Pele ikuti wajanika kuti tanaasala camaano, sena ulakonzya kulicesya akutambula lulayo alugwasyo ndwakonzya kupegwa cacigaminina alimwi caluyando?\n17. Amupandulule bukkale bukonzya kuba mumukwasyi, alimwi amwaambe ncobakonzya kucita bausyi nobabandika makani aayo amwanaabo musimbi.\n17 Amulange-lange cikozyanyo eeci. Bausyi bamukasya mwanaabo musimbi kuunka balikke amusankwa uuyanda kumukwata. Mwanaabo waamba kuti: “Taata, sena tamundisyomi? Kunyina cibi ncotukonzya kucita.” Nokuba kuti musimbi ooyu ulamuyanda Jehova alimwi uyanda kucita zintu zibotu, sena ‘weenda mubusongo bwa Leza’? Sena ‘ulabutija bwaamu’? Naa sena cabufwubafwuba “usyoma moyo wakwe mwini”? (Tusimpi 28:26) Ambweni kuli njiisyo azimbi nzyomukonzya kuyeeya izikonzya kubagwasya bausyi amwanaabo kubandika makani aaya.—Amubone Tusimpi 22:3; Matayo 6:13; 26:41.\nINO MBUTI MBONDIKONZYA KULEKA CILENGWA CIBI?\nNjiisyo: “Nywebo nomuyandisya Jehova, amusulaike bubi.”—Intembauzyo 97:10.\nSena ndilabutantamuka bukkale bukonzya kubusya cilaka cakucita zintu zibi?—Matayo 5:27, 28.\nSena ndilazinzibala kuyeeya zikonzya kundicitikila ikuti ndacita zintu zibi nzyondinyomenena?—Tusimpi 22:3.\nIno nintaamu nzi nzyondilibambilide kubweza kutegwa ndicileke cilengwa cibi?—Matayo 5:29, 30.\nSena ndililibambilide kubaambila penzi ndyondijisi bazyali naa mweenzuma uusimide kumuuya?—Tusimpi 1:8, 9; Bagalatiya 6:1, 2.\nIno mbuti mbondikonzya kutondezya kuti ndisyoma nguzu abusongo bwa Jehova kuti nzyezikonzya kundigwasya kuzunda cilengwa cibi?—Tusimpi 3:5, 6; Jakobo 1:5.\nJOSEFA WAKABUTIJA BWAAMU\n18, 19. Ino mbuti mbwaakasunkwa Josefa, alimwi ino wakacita buti?\n18 Musankwa mubotu iwakali kumuyanda Leza alimwi iwakabutija bwaamu ngu Josefa munyina Dina wamuda limbi. (Matalikilo 30:20-24) Kacili mwana muniini, Josefa wakalibonena mapenzi aakacitika akaambo kamucizyi wakwe watakasala kabotu. Cakutadooneka ikuyeeya mapenzi aaya alimwi amakanze ngaakajisi Josefa aakuti azumanane kuba muluyando lwa Leza, kumbele akamukwabilila naakali mucisi ca Egepita ciindi mukaintu wasimalelaakwe naakali kusola kumoongelezya “buzuba abuzuba.” Masimpe, mbwaanga Josefa wakali muzike, tanaakali kukonzya kwiile kuleka mulimo akuunka kwabo! Mubukkale oobu wakeelede kubelesya busongo alimwi akuba sicamba. Oobo mbwaakacita Josefa kwiinda mukuzumanana kumukakila mukaintu wa Potifara limwi wakatija buya.—Amubale Matalikilo 39:7-12.\n19 Amuyeeye kaambo aaka: Sena Josefa naakacikonzya kusyomeka nokwali kunga lyoonse wakali kuyeeya mukaintu ooyu naa makani aakoonana? Kweelede kuti naatakacita oobo. Muciindi cakuzumanana kuyeeya zintu zibi, Josefa wakali kucibikkila maano kapati cilongwe ncaakajisi a Jehova kweelana ambotubona mumajwi ngaakaambila mukaintu wa Potifara. Wakali kumwaambila kuti: “Simalelaangu . . . ulindipede zintu zyoonse ccita buyo nduwe olikke, nkaambo uli mukaintu wakwe. Aboobo, ino inga ndacitila nzi cibi cipati cili boobu akubisizya Leza?”—Matalikilo 39:8, 9.\n20. Ino mbuti Jehova mbwaakazicinca zintu mumakani aajatikizya Josefa?\n20 Amweezyeezye buyo Jehova mbwaakakkomana naakabona kuti buzuba abuzuba ooyu mwana musankwa Josefa wakali kusyomeka nokuba kuti wakali kulamfwu abamukwasyi wakwe. (Tusimpi 27:11) Mukuya kwaciindi, Jehova wakapa kuti zintu zicince cakuti Josefa tanaakazwa buyo muntolongo pele alimwi wakaba mweendelezi wabili wacisi ca Egepita alimwi sikulanganya matala aazyakulya! (Matalikilo 41:39-49) Eelo kaka ngamasimpe majwi aalembedwe kulugwalo lwa Intembauzyo 97:10 aakuti: “Nywebo nomuyandisya Jehova, amusulaike bubi. Walo ulalinda buumi bwabantu bakwe basyomeka; ulabavwuna kuzwa mumaanza aababi”!\n21. Ino mbuti mukwesu umwi mukubusi wamucisi camu Africa mbwaakatondezya kutazungaana mumakani aakulilemeka?\n21 Mbubonya buyo, mazuba aano babelesi ba Jehova banji batondezya kuti ‘balibusulaikide bubi, bayanda bubotu.’ (Amosi 5:15) Mucikozyanyo, mucisi cimwi camu Africa, mukwesu umwi mukubusi wakaamba kuti sicikolonyina musimbi cakutainda mumbali wakamwaambila kuti ikuti naa wamugwasya kulemba musunko wanamba ulamulumbula kwiinda mukoonana anguwe. Mukwesu ooyu wakaamba kuti: “Ndakakaka mpoonya aawo. Aboobo, kwiinda mukuzumanana kusyomeka ndilikkomene alimwi bantu balandilemeka, alimwi eeci ndicibona kuti cilayandika kapati kwiinda ngolida ansiliva.” Masimpe, cibi cilakonzya ‘kukkomanisya kwakaindi kaniini buyo,’ pele bunji bwaziindi lukkomano oolu lwakaindi kaniini buyo luleta macise manji. (Bahebrayo 11:25) Kuyungizya waawo, lukkomano oolu ndwabuyo twalweelanya alukkomano lutamani iluboola akaambo kakumumvwida Jehova.—Tusimpi 10:22.\nAMULUTAMBULE LUGWASYO LUZWA KULI LEZA SILUSE\n22, 23. (a) Ikuti Munakristo wacita cibi cipati, ino nkaambo nzi ncotukonzya kwaamba kuti ulakonzya kugwasyigwa? (b) Ino mbuti mbwakonzya kugwasyigwa muntu wacita cibi?\n22 Akaambo kakutalondoka, toonse tujisi nkondo yakulwana zisusi zyanyama alimwi akucita zintu zibotu mumeso aa Jehova. (Baroma 7:21-25) Jehova ulizyi oobo, “ulaibaluka kuti tuli bulongo buyo.” (Intembauzyo 103:14) Pele zimwi ziindi, Munakristo ulakonzya kucita cibi cipati. Sena eeci caamba kuti takonzyi kugwasyigwa? Peepe! Masimpe, sizibi ooyo ulakonzya kuliletela mapenzi akaambo kacibi cakwe mbubonya mbwaakacita Mwami Davida. Nokuba boobo, ciindi coonse Leza ‘ulilibambilide kubalekelela’ aabo beempwa ‘akulyaambilila caantangalala’ zibi zyabo.—Intembauzyo 86:5; Jakobo 5:16; amubale Tusimpi 28:13.\n23 Kuyungizya waawo, caluyando Leza wapa mbungano ya Bunakristo “zipego mubantu”—beembezi bakumuuya basimide ibeelela alimwi balibambilide kutugwasya. (Baefeso 4:8, 12; Jakobo 5:14, 15) Makanze aabo ngakugwasya sizibi kuti atalike alimwi kumvwana a Leza, alimwi kweelana ambwaakaamba mwaalumi musongo, bayanda kuti sizibi alijanine “maano” kutegwa atakaciinduluki cibi cakwe.—Tusimpi 15:32.\n24, 25. (a) Ino mbuti mulombwana waambidwe kulugwalo lwa Tusimpi 7:6-23 mbwaakatondezya kuti “takwe maano”? (b) Ino mbuti mbotukonzya ‘kulijanina maano’?\n24 Bbaibbele lilaamba kujatikizya muntu “uutakwe maano” alimwi ayooyo “uulijanina maano.” (Tusimpi 7:7) Akaambo kakutasima kumuuya alimwi akubula luzyibo lunji mumulimo wa Leza, muntu “uutakwe maano” ulakonzya kwaalilwa kubona zili kumbele alimwi akutasala kabotu zintu. Mbubonya mbuli mulombwana waambidwe kulugwalo lwa Tusimpi 7:6-23, ulakonzya kucegwa cakufwambaana mucibi cipati. Pele, “kufwumbwa ooyo uujana maano” ulaubikkila maano kapati moyo wakwe kwiinda mukwiiya Jwi lya Leza akupaila lyoonse. Alimwi nokuba kuti talondokede, ulasoleka kweendelanya mizeezo yakwe, nzyalombozya, mbwalimvwa mumoyo alimwi amakanze aakwe kweelana ancayanda Leza. Aboobo “ulaliyanda mwini” naa ulalijanina zileleko, alimwi “ulazwidilila.”—Tusimpi 19:8.\n25 Amulibuzye kuti: ‘Sena ndilasyoma cakumaninina kuti zyeelelo zya Leza zililuzi? Sena ndilasyoma camoyo woonse kuti kuzitobela kulakonzya kundipa kukkomana kapati?’ (Intembauzyo 19:7-10; Isaya 48:17, 18) Ikuti naa kamudooneka nokuceya, amwaalanganye makani aayo. Amukkale ansi kuyeeya zintu zicitikila bantu batabikkili maano kumilawo ya Leza. Kuyungizya waawo, “amulabile mubone kuti Jehova mubotu” kwiinda mukupona kweelana akasimpe alimwi akuba amizeezo mibotu, nkokuti kuyeeya zintu zyamasimpe, ziluleme, zisalala, ziyandwa alimwi azili kabotu. (Intembauzyo 34:8; Bafilipi 4:8, 9) Ikuti mwacita oobo, mulakonzya kuba masimpe kuti mulazumanana kumuyanda kapati Leza, kuyanda zintu nzyayanda akusulaika zintu nzyasulide. Josefa tanaakalondokede pe. Nokuba boobo, wakacikonzya ‘kubutija bwaamu’ akaambo kakuti wakalibikka mumaanza aa Jehova kuti amubumbe kwamyaka minji, kuti amupe maano. Andinywe amucite mbuli nguwe.—Isaya 64:8.\n26. Ino makani nzi aayandika kapati atiibandikwe muzibalo zitobela?\n26 Mulengi wesu wakalenga zizo zyesu zyabuzyazyi ikutali kuti zibe zyakwiile kusobanya, pele wakacita oobo kutegwa katukonzya kuzyalana akukkomana mucikwati camumulawo. (Tusimpi 5:18) Zibalo zyobilo zitobela zijisi makani aajatikizya mbwacibona cikwati Leza.\n^ munc. 4 Mweelwe waambidwe kulugwalo lwa Myeelwe kuboneka kuti wakali kubikkilizya “basololi” babantu ibakajaigwa ababetesi, balo balangilwa kuti bakali baalumi bali 1,000, mpoonya abamwi bakajaigwa a Jehova lwakwe.—Myeelwe 25:4, 5.\n^ munc. 7 Kutegwa mujane bupanduluzi bwabusofwaazi alimwi abukkale busesemya, amubone cibalo cakuti “Mibuzyo Yabasikubala” cili mu Ngazi Yamulindizi yamu Chichewa ya July 15, 2006 yakamwaigwa a Bakamboni ba Jehova.\n^ munc. 9 “Zintu ziletelela muzeezo wakoonana” zyaambwa mucibalo eeci, zijatikizya zifwanikiso, mabbuku naa majwi aakabambilwa kubusya cilaka cakoonana naa luunyaunya. Zilabikkilizya acifwanikiso camuntu omwe uukkede naa wiimvwi munzila iiletela muzeezo wakoonana alimwi azitondezyo zibyaabi kapati zyabantu bobilo naa bainda waawo iboonana.\n^ munc. 9 Makani aajatikizya kulyoomba naa kulisobanya kubusankwa naa kubukaintu alajanika mu Makani Aayungizyidwe mucibalo cakuti “Mbomukonzya Kuleka Cilengwa Cakulyoomba.”\nMAGWALO AAYELEDE KUKKALILWA ANSI KUYEEYA\n“Kufwumbwa muntu uulangisisya mukaintu cakumunyomenena, wacita kale bumambe anguwe mumoyo wakwe.”—Matayo 5:28.\n“Kufwumbwa ooyo uucita bwaamu ubisizya mubili wakwe mwini.”—1 Bakorinto 6:18.\n“Ndilaudinkaula mubili wangu akuweendelezya mbuli muzike, ikutegwa ndamana kukambaukila bamwi, mebo lwangu nditajanwi amulandu uuli woonse.”—1 Bakorinto 9:27.\n“Kufwumbwa cintu muntu ncasyanga, ncencico eeco ncayootebula; nkaambo ooyo uusyanga kweelana azisusi zyamubili wakwe uyootebula kubola kuzwa kumubili wakwe, pele ooyo uusyanga kweelana amuuya uyootebula buumi butamani kuzwa kumuuya.”—Bagalatiya 6:7, 8.\n“Aboobo, amujaye zizo zyamubili wanu eezyo zili anyika kujatikizya zisusi mbuli bwaamu, busofwaazi, luunyaunya.”—Bakolose 3:5.\n“Umwi aumwi wanu azyibe kweendelezya mubili wakwe mwini munzila iisalala alimwi mubulemu, ikutali muluunyaunya lwabulyato.”—1 Batesalonika 4:4, 5.\nBbaibbele lilatugwasya kubona nzila zyotatwe izikonzya kutugwasya kulwana mizeezo yakutalilemeka.


Amulibelesye Jwi lya Leza Nkaambo Lili Abuumi! | Yakwiiya\n“Jwi lya Leza lili abuumi alimwi lili anguzu.”—HEB. 4:12.\nINO MUYEEYA BUTI?\nNcinzi ciyakupa kuti nzyotwaamba mumulimo wakukambauka kazijisi nguzu?\nMbuti matulakiti mbwaakonzya kutukulwaizya kubelesya Bbaibbele notubandika amuntu ciindi cakusaanguna alimwi anotupilukila?\nMbuti mbotukonzya kwiiya bube bwa Paulo ciindi notulibambila mulimo wakukambauka?\n1, 2. Mulimo nzi Jehova ngwaakapa Musa, alimwi wakamusyomezya nzi?\nAMWEEZYEEZYE buyo mbomukonzya kulimvwa ikuti mwaima kumbele lyamweendelezi umwi ujisi nguzu kapati munyika yoonse kutegwa mwiiminine bantu ba Jehova. Kulangilwa kuti inga mwalibilika, kulitenga alimwi akuyoowa. Mbuti mbomukonzya kulibambila ncomuyanda kwaamba? Ncinzi ncomukonzya kucita kutegwa nzyomuyanda kwaamba zibe zintu zimvwika mbomuli mwiiminizi wa Leza singuzuzyoonse?\n2 Musa wakali mubukkale buli boobu. Jehova wakamwaamba kuti muntu “mubombemoyo kwiinda bantu boonse baansi,” mukuti wakatumwa kuli Farao kuyakuvwuna bantu ba Leza kuzwa kukudyaamininwa alimwi akupenzyegwa mubuzike mu Egepita. (My. 12:3) Kweelana azintu izyakali kuyakucitika mbozyakali kuyakutondezya, Farao wakali muntu uutakwe bulemu alimwi sinkazi. (Kul. 5:1, 2) Nokuba boobo, Jehova wakali kuyanda kuti Musa aambile Farao kuti azumizye mamiliyoni aabazike bakwe kuzwa mucisi! Eeci cakapa Musa kubuzya Jehova kuti: “Mebo inga ndainka buti kuli-Farao? Ingandapozya buti bana ba-Israyeli kuzwa ku-Egepita?” Kweelede kuti Musa wakalimvwa kuti teeleli alimwi akuti takonzyi kucita oobo. Pele Jehova wakamusyomezya kuti takabi alikke. Jehova wakamwaambila kuti: “Ncobeni ndaba ayebo.”—Kul. 3:9-12.\n3, 4. (a) Ino Musa wakali kuyoowa nzi? (b) Mbukkale buli buti mbomukonzya kukozyanisya abuyumuyumu mbwaakajisi Musa?\n3 Ino Musa wakali kuyoowa nzi? Kuboneka kuti Musa wakali kuyoowa kuti Farao takonzyi kumumvwida kuti ngonguwe mwiiminizi wa Jehova Leza. Alimwi Musa wakali kuyoowa kuti bantu bakwe kunyina nobakali kuyakumusyoma kuti ngonguwe Jehova ngwaakasalide kuti abagwisye mu Egepita. Aboobo, Musa wakaambila Jehova kuti: “Tabakooyoozumina nekuba kuswiilila ijwi lyangu, nkaambo bayooamba kuti, Jehova tana kulibonya kulinduwe pe.”—Kul. 3:15-18; 4:1.\n4 Bwiinguzi bwa Jehova kuli Musa alimwi azintu zyakacitika zilakonzya kuyiisya umwi aumwi wesu ciiyo ciyandika kapati. Masimpe, ambweni tamukaimi kumbele lyamweendelezi umwi wamfwulumende uujisi cuuno caatala. Pele sena kuli nocakamuyumina kale kubandika kujatikizya Leza alimwi a Bwami bwakwe kubantu mbomuzyi naa mbomuswaanganya buzuba abuzuba? Ikuti naa mbombubo oobo, amubone ncomukonzya kwiiya kuli cakacitikila Musa.\n“NCINZI CILI MUJANZA LYAKO?”\n5. Ncinzi Jehova ncaakabikka mumaanza aa Musa, alimwi mbuti mbocakamugwasya kucileka kuyoowa? (Amubone cifwanikiso icili kumatalikilo aacibalo.)\n5 Ciindi Musa naakatondezya kuyoowa alimwi akwaamba kuti majwi aakwe kunyina naakali kuyakumvwugwa, Leza wakamugwasya kulibambila izyakali kuboola kumbele. Cibalo cilembedwe mulugwalo lwa Kulonga caamba kuti: ‘Jehova wakaambila Musa kuti, Ncinzi cili mujanza lyako? Wakati, Ngumusako. Wakati, Uwaale ansi. Wauwaala ansi. Mpawo wakasanduka kuba inzoka, nkabela Musa wakaicija. Pele Jehova wakaambila Musa kuti, Tandabika ijanza lyako, uijate kumucila, (lino wakatandabika ijanza lyakwe, waijata, nkabela yakasanduka kuba musako mujanza lyakwe,) kuti bazumine kuti wakakubonekela Jehova.’ (Kul. 4:2-5) Inzya, Leza wakamutondezya Musa kuti mulumbe ooyu wakali kuzwa kuli Jehova kwiinda mucintu ncaakajisi mujanza. Icintu icakali ninkoli buyo cakaba cuumi kwiinda munguzu zya Leza! Eelo kaka eeci cakali kuyakumuyumya-yumya Musa kujatikizya ncaakali kuyakwaamba, ikutondezya kuti Jehova wakali kuyakumugwasya ncobeni! Nkakaambo kaako Jehova wakamwaambila kuti: “Musako oyu, koutola mujanza lyako, nkaambo ngonguwo ngoyoocitya malele.” (Kul. 4:17) Kajisi bumboni bwakuti ulijisi nguzu zya Leza, Musa wakali kukonzya kuunka kajisi lusyomo akwiiminina Leza wakasimpe kumbele lyabantu bakwe alimwi akumbele lya Farao.—Kul. 4:29-31; 7:8-13.\n6. (a) Ncinzi ceelede kuba mumizeezo yesu ciindi notukambauka, alimwi nkaambo nzi? (b) Amupandulule ‘ijwi lya Leza mbolili abuumi’ alimwi “anguzu.”\n6 Ciindi notuunka kuyakwaambilizya mulumbe wamu Bbaibbele, andiswe tulakonzya kulibuzya kuti: ‘Ncinzi cili mujanza lyesu?’ Bunji bwaziindi inga tulijisi Bbaibbele mumaanza eesu, katulibambilide kulibelesya. Nokuba kuti banji Bbaibbele inga balibona kuba bbuku buyo, Jehova ulaambaula andiswe kwiinda mu Jwi lyakwe ilyakasololelwa amuuya. (2 Pe. 1:21) Lijisi zisyomezyo zya Leza kujatikizya zintu ziyakucitika ansi aabweendelezi bwa Bwami bwakwe. Nkakaambo kaako mwaapostolo Paulo ncaakalembela kuti: “Jwi lya Leza lili abuumi alimwi lili anguzu.” (Amubale Bahebulayo 4:12.) Makanze aa Jehova oonse kunyina naayakuwida ansi pe, nkaambo wazumanana kubeleka kutegwa azuzikizye makanze aakwe. (Is. 46:10; 55:11) Ikuti muntu wakazyiba kaambo aaka kujatikizya Jwi lya Jehova, nzyabala mu Bbaibbele zilakonzya kusumpula buumi bwakwe.\n7. Mbuti mbotukonzya ‘kuyiisya akupandulula ijwi lyakasimpe cakulomya’?\n7 Masimpe, Jehova wabikka Jwi lyakwe lili abuumi mumaanza eesu kutegwa tucikonzye kutondezya kuti mulumbe ngotwaambilizya ngwamasimpe alimwi akuti uzwa kulinguwe. Nkakaambo kaako ciindi naakamana kulembela bana Hebrayo, Paulo wakakulwaizya Timoteo walo iwakali mbuli mwana wakwe kuti ‘asungwaale kukuyiisya akukupandulula ijwi lyakasimpe cakulomya.’ (2 Ti. 2:15) Mbuti mbotukonzya kutobela lulayo lwa Paulo? Nkwiinda mukubala cakupozya magwalo aakonzya kubasika aamoyo aabo batuswiilila. Matulakiti aakamwaigwa mumwaka wa 2013 abambidwe munzila iikonzya kutugwasya mumakani aaya.\nAMUSALE KABOTU MAGWALO AAKUBELESYA!\n8. Ino mulangizi wamulimo umwi wakaamba nzi kujatikizya matulakiti?\n8 Matulakiti mapya oonse abambidwe munzila yomwe. Aboobo, ikuti mwaiya mboibelesyegwa imwi, nkokuti mwaiya mbwaabelesyegwa oonse. Sena alakatazya kubelesya? Mulangizi wamulimo umwi mu Hawaii, ku U.S.A., wakalemba kuti: “Tiitwakalizyi kuti zibelesyo eezyi inga zyagwasya mumulimo wakuŋanda aŋanda alimwi awakukambauka kubuleya.” Wakajana kuti mbwaalembedwe matulakiti aaya alakonzya kupa kuti bantu batakatazyigwi kwiingula mubuzyo, calo cipa kuti mubandi uukkomanisya utalike. Wakabona kuti cili boobo akaambo kakuti kumatalikilo alijisi mibuzyo alimwi abwiinguzi bwiindene-indene muntu mbwakonzya kusala. Mukamwini ŋanda tayandiki kulibilika kujatikizya bwiinguzi bwakwe ikuti naa buliluzi naa pe.\n9, 10. (a) Mbuti matulakiti eesu mbwaatukulwaizya kubelesya Bbaibbele? (b) Ino matulakiti nzi ngomwakabona kuti alamubelekela kabotu, alimwi nkaambo nzi?\n9 Katulakiti kamwi akamwi kapa kuti tubale lugwalo ilwakasalwa kabotu. Mucikozyanyo, amubone katulakiti kakuti Sena Kupenga Kuli Nokuyoomana? Tacikwe makani kufwumbwa naa mukamwini ŋanda waingula kuti “inzya,” “peepe” naa “ambweni,” nkwiile kuunka buyo apeeji lili mukati kakunyina akuyungizya cili coonse akwaamba kuti “Amubone ncolyaamba Bbaibbele.” Mpoonya amubale lugwalo lwa Ciyubunuzyo 21:3, 4.\n10 Mbubwenya buyo, ciindi nomubelesya katulakiti kakuti Ino Bbaibbele Mulibona Buti? taakwe makani naa mukamwini ŋanda waingula bwiinguzi nzi ibuli kumatalikilo aakatulakiti. Amuunke buyo apeeji lyamukati akwaamba kuti “Bbaibbele lyaamba kuti ‘Magwalo oonse akasololelwa a Leza.’” Mulakonzya kuyungizya akwaamba kuti: “Alimwi buya, mulakonzya kuzyiba zinji kujatikizya cibalo eeci.” Mpoonya amuvwunune Bbaibbele lyanu akubala tupango toonse twalugwalo lwa 2 Timoteo 3:16, 17.\n11, 12. (a) Nkukkutila kuli buti nkomujana ciindi nomuli mumulimo wakukambauka? (b) Mbuti matulakiti mbwaakonzya kumugwasya kulibambila nyendo zyakupilukila?\n11 Kweelana ambwaayingula mukamwini ŋanda, mulakonzya kuzyiba naa ntwaambo tunji buti tomukonzya kubala anguwe mukatulakiti. Kufwumbwa mbocikonzya kuba, kunze aakubapa matulakiti bantu, mulakonzya kulimvwa kukkutila akaambo kakuti mwacikonzya kubala ambabo twaambo tumwi mu Jwi lya Leza—nokuba kuti ambweni mwabala buyo kapango komwe naa tobilo mulweendo lwakusaanguna. Ciindi ciboola inga mwaakuzumanana kubandika.\n12 Kumamanino aakatulakiti kamwi akamwi kuli mubuzyo wakuti “Ino Muyeeya Buti” alimwi amagwalo ngomukonzya kubandika ciindi mwaakupilukila. Mukatulakiti kakuti Ino Muyeeya Kuti Kumbele Aamazuba Kunooli Buti? mubuzyo wakubandika mwaakupilukila ngwakuti “Ino Leza uyoocita buti kutegwa nyika ibote?” Mpoonya kutondezyedwe lugwalo lwa Matayo 6:9, 10 alimwi a Daniele 2:44. Katulakiti kakuti Sena Bafwide Balakonzya Kupona Alimwi? kajisi mubuzyo wakuti “Nkaambo nzi ncotucembaalila akufwa? Mpoonya kutondezyedwe lugwalo lwa Matalikilo 3:17-19 alimwi a Baloma 5:12.\n13. Amupandulule mbwaabelesyegwa matulakiti kutalisya ziiyo zya Bbaibbele.\n13 Amwaabelesye matulakiti kutalisya ziiyo zya Bbaibbele. Ikuti muntu waibelesya kkoodi iili kumamanino aakatulakiti, ilakonzya kumutola aa Web site yesu akujana makani aakonzya kumukulwaizya kwiiya Bbaibbele. Matulakiti alimwi alaamba kujatikizya broshuwa ya Makani Mabotu Kuzwa Kuli Leza alimwi akwaamba ciiyo cigaminide icili mubroshuwa. Mucikozyanyo, katulakiti kakuti Nguni Weendelezya Nyika? kasololela kuciiyo 5 mubroshuwa eeyi. Katulakiti kakuti Ncinzi Cikonzya Kupa Kuti Kube Lukkomano Mumukwasyi? kasololela kuciiyo 9. Kwiinda mukubelesya matulakiti munzila yeelede, munakutobela nzila mbotu yakubelesya Bbaibbele ciindi nomuswaya muntu umwi ciindi cakusaanguna alimwi anomupilukila. Ikuti mwacita oobo, muyakucikonzya kutalisya ziiyo zya Bbaibbele zinji. Ncinzi acimbi ncomukonzya kucita kutegwa Jwi lya Leza mulibelesye munzila iigwasya mumulimo wakukambauka?\nAMUBANDIKE KAAMBO IKABAPA KULIBILIKA KAPATI BANTU\n14, 15. Mbuti mbomukonzya kwiiya bube bwa Paulo kujatikizya mulimo wakukambauka?\n14 Paulo wakalijisi luyandisisyo lwakukambaukila “bantu boonse” mumulimo wakwe wakukambauka. (Amubale 1 Bakolinto 9:19-23.) Amubone kuti Paulo wakali kuyanda kugwasya ‘ba Juda . . . , bantu ibakali kweendelezyegwa amulawo . . . , bantu batakali kweendelezyegwa amulawo . . . , abaabo ibatakajisi nguzu.’ Inzya, wakali kuyanda kusikila ‘bantu bamisyobo yoonse ziyume zitete kutegwa afwutule bamwi.’ (Mil. 20:21) Muunzila nzi motukonzya kwiiya bube bwa Paulo ciindi notulibambila kukambauka kasimpe “kubantu bamisyobo yoonse” mucilawo cesu?—1 Ti. 2:3, 4.\n15 Mwezi amwezi kuli nzila zipegwa mupepa lya Mulimo Wesu wa Bwami. Amusole kuzibelesya. Pele ikuti kakuli makani amwi aabapa kulibilika bantu bamucilawo canu, amujane nzila zikulwaizya kutegwa mubagwasye. Amuyeeye kujatikizya cilawo momukkala, bantu bambi ibakkala mucilawo canu, alimwi azintu zibapa kulibilika kapati, mpoonya amuyeeye lugwalo lukonzya kugwasya kucesya nzyobalibilika. Mulangizi wabbazu umwi amukaintu wakwe bakaamba boobu kujatikizya kubikkila maano mbobabelesya magwalo, bakati: “Bamukamwini ŋanda banabunji balatuzumizya kubabalila kapango komwe ikuti naa twaamba mubufwaafwi kakunyina kwiinda mumbali. Twamana kubaanzya, tulavwununa ma Bbaibbele eesu akubabalila lugwalo.” Amulange-lange makani amwi aagwasya mumulimo wakukambauka, mibuzyo, alimwi amagwalo ngomukonzya kubelesya mucilawo canu.\nSena Bbaibbele alimwi amatulakiti mulaabelesya munzila iigwasya mumulimo wakukambauka? (Amubone mincali 8-13)\n16. Amupandulule lugwalo lwa Isaya 14:7 mbolukonzya kubelesyegwa mumulimo wakukambauka.\n16 Ikuti naa mukkala mucilawo mutakwe luumuno, mulakonzya kumubuzya muntu kuti: “Sena kuli nomukonzya kweezyeezya kuti buzuba bumwi inga kwaba mutwe wamakani mumuteende wakuti: ‘Nyika yoonse mbwiizulwa lino kuli luumuno kunyina cintu cili coonse cinyonganya alimwi bantu balikkomene citaambiki’? Eeci ncencico ncolyaamba Bbaibbele mulugwalo lwa Isaya 14:7. Alimwi buya, Bbaibbele lilijisi zisyomezyo zya Leza zinji zijatikizya luumuno luboola kumbele.” Mpoonya amubale mu Bbaibbele cimwi cazisyomezyo eezyo.\n17. Mbuti mbomukonzya kutalisya mubandi uuyeeme alugwalo lwa Matayo 5:3?\n17 Sena buumi bulabayumina bantu banji mucilawo canu? Ikuti naa mbocibede oobo, amutalisye mubandi kwiinda mukubuzya kuti: “Ino muntu weelede kuba amali manji buti kutegwa mukwasyi wakwe kaukkomene?” Amana kwiingula, amuzumanane kwaamba kuti: “Bantu banji balajana mali kwiinda yaayo ngomwaamba, pele mikwasyi yabo taikkomene pe. Aboobo, ncinzi cini ciyandika?” Mpoonya amubale lugwalo lwa Matayo 5:3 alimwi akutalisya ciiyo ca Bbaibbele.\n18. Ino lugwalo lwa Jeremiya 29:11 inga mwalubelesya buti kuumbulizya bantu?\n18 Sena bantu bamucilawo canu balipengede akaambo kacintu naa ntenda imwi iyakacitika ino-ino? Mulakonzya kutalisya mubandi kwiinda mukwaamba kuti: “Ndaboola kumuumbulizya. (Amubale Jeremiya 29:11.) Sena mwazyibona zintu zyotatwe Leza nzyayanda kuti katujisi? ‘Luumuno,’ ‘buumi bubotu kumbele’ alimwi ‘abulangizi bubotu.’ Sena tacikkomanisyi kuzyiba kuti uyanda kuti katupona buumi bubotu? Pele ino eeci inga cakonzyeka buti?” Mpoonya amujane nzila iisololela kuciiyo ceendelana amakani ngomubandika mubroshuwa ya Makani Mabotu.\n19. Amupandulule mbolukonzya kubelesyegwa lugwalo lwa Ciyubunuzyo 14:6, 7 notubandika abantu bayandisya makani aabukombi.\n19 Sena mukkala mucilawo bantu mobayandisya makani aabukombi? Ikuti naa mboobo, mulakonzya kutalisya mubandi kwiinda mukubuzya kuti: “Ikuti mungelo wamukambaukila, sena inga mwaziswiilila nzyamwaambila? (Amubale Ciyubunuzyo 14:6, 7.) Mbwaanga mungelo ooyu waamba kuti ‘amuyoowe Leza,’ sena inga tiicabota kumuzyiba Leza ngwaamba? Mungelo ooyu alimwi waamba kaambo kamwi ikatugwasya kujana bwiinguzi kakuti ‘ooyo wakapanga julu alimwi anyika.’ Ino nguni waambwa?” Mpoonya amubale lugwalo lwa Intembauzyo 124:4 ilwaamba kuti: “Lugwasyo lwesu luli muzina lya Jehova, Nguwakalenga ijulu anyika.” Amuzumanane kwiinda mukwaamba kuti mulakonzya kupandulula zinji kujatikizya Jehova Leza.\n20. (a) Muunzila nzi lugwalo lwa Tusimpi 30:4 molukonzya kubelesyegwa kutondezya muntu izina lya Leza? (b) Sena kuli lugwalo lumwi ndomubelesya ilwamubelekela kabotu?\n20 Mulakonzya kutalisya mubandi amukubusi kwiinda mukwaamba kuti: “Ndilomba kuti ndikubalile lugwalo ilujisi mubuzyo umwi uuyandika kapati. (Amubale Tusimpi 30:4.) Taakwe muntu uukonzya kwaambwa boobu, aboobo kuboneka kuti lwaamba Mulengi wesu. * Mbuti mbotukonzya kulizyiba zina lyakwe? Inga ndakutondezya mu Bbaibbele.”\nAMULEKELE JWI LYA LEZA KUTI LIMUGWASYE MUMULIMO WANU WAKUKAMBAUKA\n21, 22. (a) Mbuti lugwalo lwasalwa kabotu mbolukonzya kucinca buumi bwamuntu? (b) Ncinzi ncomukanzide kucita ciindi nomuli mumulimo wakukambauka?\n21 Tamuzyi bantu mbobakonzya kujatikizyigwa alugwalo ilwasalwa kabotu. Mucikozyanyo, Bakamboni bobilo baku Australia bakasika aŋanda yamukaintu umwi uucili mwana-mwana. Mpoonya umwi wakamubuzya kuti: “Sena mulilizyi izina lya Leza?” mpoonya bakabala lugwalo lomwe lwa Intembauzyo 83:18. Mukaintu ooyu wakaamba kuti: “Ndakagambwa kapati! Nobakazwa, ndakeenda musinzo uulampa makkilomita aali 56 amootokala kuya kucintoolo nkobakali kusambala mabbuku kutegwa ndibone busanduluzi bwama Bbaibbele aambi alimwi akulanga bupanduluzi bwazina eelyo mubbuku lipandulula mabala. Lino nindakasyoma kuti izina lya Leza ngu Jehova, ndakali kuyanda kuzyiba zinji.” Nokwakainda ciindi cili mbocibede, walo amulumi wakali kuyanda kumukwata bakatalika kwiiya Bbaibbele, kumane bakabbapatizyigwa.\n22 Jwi lya Leza lilacinca buumi bwabaabo ibalibala alimwi akuba aalusyomo muzisyomezyo zya Jehova. (Amubale 1 Batesalonika 2:13.) Bbaibbele lilijisi nguzu zyakusika bantu amoyo kwiinda cintu cili coonse ncotukonzya kwaamba. Nkakaambo kaako, kufwumbwa coolwe ncotwajana, tweelede kulibelesya Jwi lya Leza, nkaambo lili abuumi!\n^ par. 20 Amubone cibalo cakuti “Questions From Readers” mu Ngazi Yamulindizi yamu Chingisi ya July 15, 1987, peeji 31.